amanoisuno/poetBack huggingface dataset:
偈頌一百三十六首  其四四 釋惟一 
雨暗西山，雲飛南浦。老盧仙腰纏騎鶴，朝度黄茅八凸。獨秀峰草木泉石爲之鼓舞。因甚如此，家貧願隣富。
偈頌一百三十六首  其四五 釋惟一 
瞿曇未解這一著，雪嶺六年空卜度。不知眼病見空花，認作明星一何錯。自累猶可，更累兒孫。珊瑚枕上兩行淚，半是思君半恨君。
偈頌一百三十六首  其四六 釋惟一 
歲盡年窮，多少人脚忙手亂，惟有寶峰恬然不管。來年更有新條在，惱亂春風卒未休。
偈頌一百三十六首  其四七 釋惟一 
我與黄面老漢，有千古不忘之恨，甚欲爛槌一頓。今日因甚放過，老不以筋力爲能。
偈頌一百三十六首  其四八 釋惟一 
踞此室，坐此座。佛來祖來，一一按過。
偈頌一百三十六首  其四九 釋惟一 
諸人不是不將來，老僧不是不分付。將來既是分明，分付亦非莽鹵。
偈頌一百三十六首  其五○ 釋惟一 
雨注河傾，共談無義。陳蒲鞋倒退三千，睡虎子讓一頭地。有問如何若何，不能以手夾鼻。
偈頌一百三十六首  其五一 釋惟一 
涅槃心，差別智。明之既難，會之不易。如千手異執千目異顧元同一身，似萬派爭流百川競注皆歸一水。差之毫釐，謬以千里。
偈頌一百三十六首  其五二 釋惟一 
古佛心，即如今。桂香滿院，葉墜疏林。水沉寒雁影，露冷夜蛩吟。明眼衲僧會不得，江北江南徒訪尋。
偈頌一百三十六首  其五三 釋惟一 
今日如是，明日如是。一日復一日，一年復一年。百千萬億年，究竟只如是。月落烏啼霜滿天，紛紛黄葉飄庭際。善男子起，法性如是。
偈頌一百三十六首  其五四 釋惟一 
照而常寂，寂而常照。灧澦雲開，玲瓏月皎。巍巍玉殿與瓊樓，已見翬飛拄杖頭。
偈頌一百三十六首  其五五 釋惟一 
人間月半，天上月圓。幸自一天明朗，何須萬斛金蓮。諸人睡眼豁開見得分曉，不起于座即超于然燈之前。其或未然，燈節元來是上元。
偈頌一百三十六首  其五六 釋惟一 
風蕭蕭，雨蕭蕭。山雲漠漠，庭葉飄飄。普天匝地，祖意活鱍鱍。滿眼滿耳，心印何昭昭。便與麽去，衲僧門下，大故相遼。行到水窮山盡處，可中別有路通霄。
偈頌一百三十六首  其五七 釋惟一 
佛來不顧，祖來不顧。有三十棒，未敢分付。箇中無肯路。
偈頌一百三十六首  其五八 釋惟一 
一著高一著，一步闊一步，墮在平常。一著亞一著，一步却一步，失在巇嶮。二俱不涉，七達八通。龍袖拂開全體現，象王行處絕狐蹤。
偈頌一百三十六首  其五九 釋惟一 
經誦三千部，曹溪一句忘。塵塵皆寶所，處處是家鄉。雲浄天如洗，潭清月愈光。須知遠煙浪，別有好商量。
偈頌一百三十六首  其六○ 釋惟一 
直下是，直下是。這邊那邊，滿眼滿耳。綿綿兮長存，湛湛兮不痕，擬議依前隔海門。
偈頌一百三十六首  其六一 釋惟一 
雨滴空階，溪流新漲。風起天末，葉墜疏林。喚作物却非物，喚作心不是心。缺齒老胡會不得，九年面壁空沉吟。
偈頌一百三十六首  其六二 釋惟一 
摩訶衍法，離四句絕百非。香飯普熏，遍十方窮三際。我此一衆，總是諸方羅籠不住底。
偈頌一百三十六首  其六三 釋惟一 
名不得，狀不得。取不得，舍不得。不可得，只麽得。趙州東壁掛葫蘆，觀音院裏有彌勒。
偈頌一百三十六首  其六四 釋惟一 
百丈開田說大義，究竟寧免費脚手。松溪修田無可說，擊皷陞堂但良久。知事頭首俱歡顔，見者聞者皆失笑。好篇大義，一字不少。
偈頌一百三十六首  其六五 釋惟一 
諸佛不出世，亦無有涅槃。年年二月半，枉自銜悲酸。此意只今誰共委，令人拍碎玉欄干。
偈頌一百三十六首  其六六 釋惟一 
此事沒誵訛，人人不柰何。柰何不得處，合眼跳黄河。跳得後如何，元來佛法苦無多。
偈頌一百三十六首  其六七 釋惟一 
今朝結制，制如何結。內不放出，外不放入。壁立千仞，千仞壁立。
偈頌一百三十六首  其六八 釋惟一 
宗通說通，抹過西東。無兩舌頭，有雙箭鋒。因甚如此，閩蜀同風。
偈頌一百三十六首  其六九 釋惟一 
德山推倒，雲門打殺。黄蘗燒香，殷人以柏。
偈頌一百三十六首  其七○ 釋惟一 
這裡如大火聚，近之則燎却面門。直饒佛祖到來，未免退身有分。
偈頌一百三十六首  其七一 釋惟一 
春雪乍晴，春光愈好。不必遠討幽探，不用談空說有。村村自花柳。
偈頌一百三十六首  其七二 釋惟一 
心不是佛，智不是道。拋却深村，又入荒草。只如以一重去一重，不知轉交涉轉料掉。
偈頌一百三十六首  其七三 釋惟一 
一明一切明，一了一切了。道無不是無，道有元非有。毗婆尸佛早留心，直至如今不得妙。
偈頌一百三十六首  其七四 釋惟一 
含笑吟吟，懷毒深深。左搓芒繩生縛鬼子，倒拈蝎尾殃害平人。我雖蹉脚跨他門，幸不遭他毒氣熏。如何見得，只此爲憑。
偈頌一百三十六首  其七五 釋惟一 
摩耶昔産一塊鐵，無可名之名悉達。擬鑄金軀鑄不成，無端鑄成一大錯。錯錯，至今累我東土人，年年轉洗轉埃塵。
偈頌一百三十六首  其七六 釋惟一 
一結一切結，一解一切解。結解兩忘，通身瀟灑。絕瀟灑，脫羅籠。巨魚縱大壑，一雁入高空。
偈頌一百三十六首  其七七 釋惟一 
意句俱到，不入深村入荒草。意句不到，珊瑚樹林日杲杲。只如一言道盡，意況不及時如何。到江吳地盡，隔岸越山多。
偈頌一百三十六首  其七八 釋惟一 
三玄三要，五位君臣。說偏說正，分主分賓。未免重添眼裏塵。盡情劃斷，空闊無垠。孤鴻杳杳知何處，門外蕭蕭落葉頻。
偈頌一百三十六首  其七九 釋惟一 
雅愛中秋月，多情似故人。在天何皎皎，照我更頻頻。圓影隨流水，清光絕點塵。孤高攀不及，覿面最相親。
偈頌一百三十六首  其八○ 釋惟一 
九秋强半，不寒不暖。風細細雨霏霏，水冷冷雲淡淡。一棹烟波，蘆花兩岸。
偈頌一百三十六首  其八一 釋惟一 
六年雪嶺幾番雪，不是今番徹骨寒。半夜三更禁不得，無端北斗面南看。瞿曇瞿曇，開得眼來天大曉，不知紅日已三竿。
偈頌一百三十六首  其八二 釋惟一 
琢雪雕冰，攢花簇錦。鄰義昭昭，友義烱烱。扶人上樹，推人下井。劫石可消，此恨難殞。
偈頌一百三十六首  其八三 釋惟一 
六月中夏，諸方放假。大仰不然，繩頭緊把。常住百無一有不能掛懷，只憂兄弟不會狗子無佛性話。常啼菩薩賣心肝，風前狼籍誰人買。
偈頌一百三十六首  其八四 釋惟一 
赤肉團上，有一無位真人。眼裡耳裏，鼻裡口裡，頻頻出入，出入頻頻。能言能喚，能屈能伸。能好能惡，能喜能嗔。諸人若也未曾證據，便請證據，集雲今日爲汝保任。
偈頌一百三十六首  其八五 釋惟一 
寶劍出匣，精金躍冶。色澤星輝，光芒斗射。投之重津而光愈發越，加之烈火而色無少假。行爲人間報不平，定應索起遼天價。
偈頌一百三十六首  其八六 釋惟一 
雁入高空，蛩吟古砌。劇談不二門，單明第一義。瞎却眼，塞却耳。聽得分明見得親，不必龍華親授記。
偈頌一百三十六首  其八七 釋惟一 
談玄談妙，將油洗皂。行棒行喝，剜肉成瘡。諸方多是誇張作說，集雲只據見定商量。年年九日是重陽。
偈頌一百三十六首  其八八 釋惟一 
今朝臘月二十五，明朝臘月二十六。風前唱起仰山歌，人皆道是雲門曲。
偈頌一百三十六首  其八九 釋惟一 
元正啟祚，萬物咸新。覓一毫舊相，了不可得，千年桃核裡，元是舊時仁。覓一毫新相，了不可得，新舊之相既不可得，不可得亦不可得。道泰時清萬國寧，咸淳二年正月一。
偈頌一百三十六首  其九○ 釋惟一 
飛雪亭前，宜春臺上。物有萬殊，春無兩樣。住不顧去底，猶欠劈面拳。去不顧住底，好與攔腮掌。直饒去住兩忘，如龍似象。未免卸下衲衣，連揮痛棒。棒折也不放，是罰是賞。爲人須爲徹，殺人須見血。
偈頌一百三十六首  其九一 釋惟一 
仰山上元令節，笙歌且靠一壁。雪晴山色挼藍，凍解溪流瀨石。滿眼看不盡，滿耳聽不徹。諸人若向這裏知歸，不須更授然燈記別。
偈頌一百三十六首  其九二 釋惟一 
佛滅二千有餘載，五逆兒孫渾不採。一夜雷轟雨霶霈，諸天亦爲之尀耐。
偈頌一百三十六首  其九三 釋惟一 
八月秋，何處熱。稻花吹香，疏林減葉。三點五點不時雨，一聲兩聲何處笛。若向這裏，聞無有聞，證入圓通，斯爲第一。
偈頌一百三十六首  其九四 釋惟一 
吾心似秋月，秋月似吾心。雙照纖塵浄，俱清萬籟沉。十分明又白，一樣古猶今。不是寒山子，何人解此吟。
偈頌一百三十六首  其九五 釋惟一 
九月授衣，無衣可受。衲僧門下，別有要妙。新糊紙被烘來暖，一覺和衣到五更。聞得上方鐘皷動，又添一日在浮生。
偈頌一百三十六首  其九六 釋惟一 
秋雨乍晴，秋天如洗。九日菊花新，千林黄葉墜。人人只知驟步登高，往往蹉過自家穩密田地。切忌，切忌。
偈頌一百三十六首  其九七 釋惟一 
萬法本無，一心何有。絕慮忘緣，默默自守。儻能朝於斯夕於斯，自然虛而靈空而妙。正當恁麽時，我手何似佛手。
偈頌一百三十六首  其九八 釋惟一 
集雲不會禪，不會道。橫畫不識，豎畫不曉。日裡三餐，夜後一覺。年來老且病，轉見不唧𠺕。裙子褊衫箇也無，袈裟形相些些有。
偈頌一百三十六首  其九九 釋惟一 
四葉紅蓮，一音宣演。其語巧妙，其義深遠。前印威音，一點不差，後證彌勒，不差一點。離四句，絕百非，即不無。只如一人恁麽，一人不恁麽，一人恁麽中不恁麽，一人不恁麽中却恁麽，又且如何。造作不同，一般米麫。
偈頌一百三十六首  其一○○ 釋惟一 
衲僧家，無本據。鑑在機先，妙在轉處。問漚堂上半座平分，集雲峰前孤風絕侶。看看九萬摶扶摇，垂天之翅摩雲霄。
偈頌一百三十六首  其一○一 釋惟一 
初二出城，歸來初五。十字街頭撞見張三，元是山前舊時李四。面目如前，語言如故。再三道佛法澆漓，衆生難度。不必按牛頭喫草，不用將針合成斧。甜瓜徹蒂甜，苦瓠連根苦。
偈頌一百三十六首  其一○二 釋惟一 
二月初五，群花競吐。或逞夭紅，或誇雅素。月下精神，風前態度，明明祖意無回互。堪悲堪笑老靈雲，錯認桃花作眼睛，至今猶自不惺惺。
偈頌一百三十六首  其一○三 釋惟一 
薰風南來，凉生殿閣。諸佛出身處，昭昭在心目。當機覿面回避無門，只要諸人披襟領略。其或未然，開眼也著，合眼也著。
偈頌一百三十六首  其一○四 釋惟一 
一月復一月，此月又過五。兩輪日月何奔忙，百年彈指如虛度。物不遷，還知否。不是佛，亦非祖。流水不腐，戶樞不蠹。
偈頌一百三十六首  其一○五 釋惟一 
入理深談，語非語，默非默。量材補職，武是武，文是文。用舍臨時，剸裁在我。只如將丈六金身作一莖草用，將一莖草作丈六金身用。寰中天子勑，塞外將軍令。
偈頌一百三十六首  其一○六 釋惟一 
我心似秋月，道似又還別。秋月有虧盈，吾心無損益。人人只知登樓賞翫向天邊覓，殊不知自己衣單下有箇光明藏子十分圓滿十分皎潔。信得及，見得徹。非惟一夕歡，千古可怡悅。
偈頌一百三十六首  其一○七 釋惟一 
不思善，不思惡。孤迥迥，活鱍鱍。不用追尋，不勞捉摸，只貴諸人知著落。知著落，楊岐馿子三隻脚。
偈頌一百三十六首  其一○八 釋惟一 
楊岐栗棘蓬，吞著礙喉嚨。東山鐵餕餡，渾崙苦磝磝。諸人若要省力，不如參一箇平實。楚王渡江得萍實。大如斗，赤如日，剖而食之甜如蜜。
偈頌一百三十六首  其一○九 釋惟一 
人人頭頂天，脚踏地，眼裏放光，鼻孔出氣，與他諸佛諸祖無別無異。因甚握節當胸，聽我謾你。莫有不被謾□麽，我且問你，雞寒上樹，鴨寒下水，畢竟是祖意是教意。
偈頌一百三十六首  其一一○ 釋惟一 
昔日不生，今日不滅。出入飛鳶嶺，未曾有出入。洞山不曾到，投子不相識。若道嗣德山，未免自屈抑。象骨巍巍摩碧空，寒泉皎皎浸明月。
偈頌一百三十六首  其一一一 釋惟一 
節屆中秋，凉飈四起。萬里無雲，一天如洗。明皎皎月上孤峰，香拂拂桂飄庭際。以我爲隠乎，吾無隠乎爾。
偈頌一百三十六首  其一一二 釋惟一 
三十年前，無交涉處有交涉。三十年後，有交涉處無交涉。須無交涉，飲恨難忘，含悲含笑一爐香。
偈頌一百三十六首  其一一三 釋惟一 
綠水青山，紅塵閙市。一大藏教，滿眼滿耳。這裏有人揀辨得出，入則箇箇歸元，出則無無不是。
偈頌一百三十六首  其一一四 釋惟一 
辛未元正有則語，大地無人知落處。屋角山禽破曉啼，爲人一一從頭舉。歲旦無風，甲子不雨。
偈頌一百三十六首  其一一五 釋惟一 
自夏及秋，頻頻出入。送舊迎新，奔馳不歇。十字街頭忽喫攧，起來拾得胡餠隻。今日不辭舉似諸人，團團圓圓，皎皎潔潔，十成脫似中秋月。
偈頌一百三十六首  其一一六 釋惟一 
一年十二月，是臘月年尾。臘月三十日，過了三之二。雪峰晝裏夜裏，波波挈挈，手不釋杓，脚不離地，理會甚底。
偈頌一百三十六首  其一一七 釋惟一 
衲僧行處，孤風凜然。動無妄動，言無妄言。如履薄冰，如臨深淵。不須明祖意，只此是單傳。
偈頌一百三十六首  其一一八 釋惟一 
馬師一喝大雄峰，直得三日雙耳聾。今日松山聾更甚，半年不復聞鼓鍾。依俙鈍鐵，彷彿頑銅。只好投之火聚中，火餘烜爀地通紅。幾多錯認，鳥啼月落，煜煜曉星明向東。
偈頌一百三十六首  其一一九 釋惟一 
天門一合，十方無路。似海之深，如山之固。如何造入，步。
偈頌一百三十六首  其一二○ 釋惟一 
函蓋乾坤句，隨波逐浪句，截斷衆流句，三句盡在此。不多一字，不少一字。衆眼難瞞，分明舉似。
偈頌一百三十六首  其一二一 釋惟一 
舊時日月，舊日山川。東西不易，南北不遷。水雲雜沓，龍象駢闐，古佛家風尚儼然。雨過千林開翠幄，月臨雙沼浸銀蟾。
偈頌一百三十六首  其一二二 釋惟一 
走盡四天下，只在一塵中。不離一塵中，周遍四天下。不是神通，亦非力假。有人知得著落，許你入妙喜世界，是不動如來。其或未然，一任鑽龜打瓦。
偈頌一百三十六首  其一二三 釋惟一 
休去歇去，玲瓏巖上落花雨。消焉息焉，路入清關別有天。塵不到，暑不到，行亦禪，坐亦禪，高蹈威音未朕前。喫粥喫飯過，聽風聽雨眠。
偈頌一百三十六首  其一二四 釋惟一 
鼓報四更，地摇六震。火焰爲三世諸佛說法，三世諸佛立地聽。虛空有盡，大道無窮。窮則變，變則通。信手拈將莖草插，瓊樓玉殿凌蒼穹。
偈頌一百三十六首  其一二五 釋惟一 
仲春漸暖，是處花開。夭桃烘日暈生臉，紅杏吟風笑滿腮。是今彌勒，是古如來，一一分身不用猜。有人一見便見，敢保老兄未徹。即色即聲求不可，離聲離色覓猶乖。
偈頌一百三十六首  其一二六 釋惟一 
去時元只空雙手，歸日依前雙手空。底事兩肩擔不起，打開畐塞滿玲瓏。姑蘇明月，苕霅清風。
偈頌一百三十六首  其一二七 釋惟一 
泯志灰心，參禪學道。無煩惱中，自討煩惱。何不向老胡未來已前，試著眼看，自己分上有何欠少。天童恁麽道，不入深村入荒草。不許夜行，投明須到。
偈頌一百三十六首  其一二八 釋惟一 
謂吾滅度，未免落斷見。謂吾不滅度，未免落常見。二見俱遣除，十方佛皆現。
偈頌一百三十六首  其一二九 釋惟一 
斗粟可舂，尺布可縫。情深義重，山包海容。載笑載言，喜而欲舞。豈無他人，不如我同父。
偈頌一百三十六首  其一三○ 釋惟一 
夏令更新，春歸奏勳。秧田鋪翠，麥隴翻雲。日猶舒暖，風已來熏。目擊道存如不委，更饒一喝主賓分。
偈頌一百三十六首  其一三一 釋惟一 
秋風清，秋月白，秋水共長天一色。不是心外境，亦非目前法。可中一見便知歸，平步廣寒攀桂枝。
偈頌一百三十六首  其一三二 釋惟一 
海山雨歇，水國雲藏。薰風南來，殿閣生凉。佛出身處，昭然孔彰。堪笑當年奚老子，無端好肉上剜瘡。
偈頌一百三十六首  其一三三 釋惟一 
偏中正，正中偏。正偏不及處，別是一壺天。水澄澄，風細細，雲澹澹，月娟娟。金針兮纖纖，玉線兮綿綿。以此續洞脈於既微，以此大丹霞之正傳。作興太白，特遊戲之餘焉。今不在後，昔不在前。光明藏中，初無間然，一杯粗茗一爐煙。
偈頌一百三十六首  其一三四 釋惟一 
故人義重，訪我巖扉。鳥啼花笑，雲淡風微。莫怪坐來頻勸酒，自從別後見君稀。
偈頌一百三十六首  其一三五 釋惟一 
去秋雙峨摧，今夏芝巖墜。松江松慘然，花嶼花流涕。惟有長空孤月圓，東西分照兩無偏。
偈頌一百三十六首  其一三六 釋惟一 
生本不有，死亦無空。湖光晴瀲灧，山色雨濛瀧。
偈頌四首  其一 釋惟一 
臘月盡是歲除夜，明朝又是正月一。年去年來無盡期，拄杖依前烏律律。
偈頌四首  其二 釋惟一 
叔季精神元似舊，慧慈面目只如新。來年年是去年年，今日日同明日日。
偈頌四首  其三 釋惟一 
今歲今宵盡，日日日從東畔出。明年明日來，朝朝雞向五更啼。
偈頌四首  其四 釋惟一 
臘月二十八九，家家戶戶盡有。不是北禪露地牛，便是清源白家酒。羅列杯盤，同歡共笑。
頌古三十六首  其一 釋惟一 
劫初鑄就毗盧印，古篆雕蟲尚宛然。堪笑堪悲人不識，却嫌字畫不完全。
頌古三十六首  其二 釋惟一  惜时 二年级上册 写景 勉励 古诗三百首 宋诗 小学古诗
荷盡已無擎雨蓋，菊殘猶有傲霜枝。一年好景君須記，正是橙黄橘綠時。
頌古三十六首  其三 釋惟一 
絕毫絕釐，日面月面。號令四馳，風行草偃。拔山超海杳無蹤，風從龍兮雲從龍。
頌古三十六首  其四 釋惟一 
無寒暑處報君知，不離寒時與熱時。熱則乘凉寒向火，不須回避不須疑。
頌古三十六首  其五 釋惟一 
鷓鴣啼處百花香，劫外風光不覆藏。往往遊人多蹉過，却從上苑探羣芳。
頌古三十六首  其六 釋惟一 
不堪提掇死貓頭，日炙風吹臭未休。底事罕逢人著價，只緣貴重世無儔。
頌古三十六首  其七 釋惟一 
不落宮商太古音，無勞絃上發清聲。高山流水有餘意，除却子期誰解聽。
頌古三十六首  其八 釋惟一 
直下是，直下是。上是天，下是地。日暖風和，花酣柳醉。玉笛纔轟，朱絃奏起。音響和同一會家，相逢彼此各天涯。
頌古三十六首  其九 釋惟一 
一物不爲，千聖不識。靜夜霜鐘，澄潭秋月。清音絕聽，清影難窺，藥嶠石頭曾未知。
頌古三十六首  其一○ 釋惟一 
臨濟栽松，一椎兩當。山門境致，後人標榜。鋤頭打地，滅却吾宗，陰凉大樹起清風。
頌古三十六首  其一一 釋惟一 
即心是佛，砒霜狼毒。起死回生，不消一服。
頌古三十六首  其一二 釋惟一 
和尚尊位如何，突出日面月面。光艷爍破乾坤，五眼覷之不見。覷得見，何似尋常臘月扇。
頌古三十六首  其一三 釋惟一 
自己將來更問誰，須彌還更戴須彌。九峰末上能行令，免得重重涉水泥。
頌古三十六首  其一四 釋惟一 
白雲鼓起沒絃琴，一曲冬來意甚深。清韻至今猶未泯，江南江北少知音。
頌古三十六首  其一五 釋惟一 
金毛獅子奮全威，百億毛頭獅子兒。不是飲光槌不舉，惜伊無地可埋屍。
頌古三十六首  其一六 釋惟一 
龐公幸是一家人，藥嶠何須禮過勤。只爲禮繁偏致亂，那堪雪也落紛紛。
頌古三十六首  其一七 釋惟一 
萬法不爲侶，一口吸西江。玉磬纔槌動，金鐘應手撞。三三元是九，兩兩不成雙。此意憑誰委，令人憶老龐。
頌古三十六首  其一八 釋惟一 
無位真人活鱍鱍，赤肉團上爲窠窟。縱橫妙用可憐生，七出八沒難捉摸。推不去，挽不住，擬議尋思無覓處。無覓處，在這裏，握則一拳，開則五指。
頌古三十六首  其一九 釋惟一 
真覺祖師展兩手，雲門一舉四十九。空王殿已峭巍巍，千古萬古猶仍舊。
頌古三十六首  其二○ 釋惟一 
老倒趙州無本據，翻手爲雲覆手雨，覿面當機不覆藏，往往少人知落處。知落處，是甚閑家具。
頌古三十六首  其二一 釋惟一 
烏藤約住未爲過，禪板焚來也是閑。最苦河南與河北，雷轟一喝誑癡頑。
頌古三十六首  其二二 釋惟一 
武帝求僊不得僊，王喬端坐却升天。有心用處還應錯，無意求時又宛然。
頌古三十六首  其二三 釋惟一 
蘗山養子忒婆心，斫了摩挲不憚勤。悖逆兒郎渾不顧，钁頭掣得氣凌雲。
頌古三十六首  其二四 釋惟一 
雪裏垂絲古釣臺，錦鱗拂拂上釣來。船頭撥轉歸何處，又向蘆花深處挨。
頌古三十六首  其二五 釋惟一 
曹溪門下南來燕，終日呢喃話祖翁。話盡離微人不會，不如養羽候秋風。
頌古三十六首  其二六 釋惟一 
雪覆千山未厭多，孤峰不白意如何。單單突出千峰外，似異還同永不麽。
頌古三十六首  其二七 釋惟一 
來去客情千樣別，高低主禮一般施。相逢不飲空歸去，明月清風也笑伊。
頌古三十六首  其二八 釋惟一 
風性無周無不周，手中扇子等閑摇。風前吹起無根樹，不作桑條作柳條。
頌古三十六首  其二九 釋惟一 
縱火燒山臘月時，衲衣下事爲全提。幾多撥草瞻風底，燎盡眉毛總不知。
頌古三十六首  其三○ 釋惟一 
溈嶠冬天轟霹靂，仰山夏月降嚴霜。鐵鎚兩箇都無孔，打就乾坤自廝當。
頌古三十六首  其三一 釋惟一 
發機外機，遣句中句。明眼衲僧，不知落處。知落處，南山起雲，北山下雨。
頌古三十六首  其三二 釋惟一 
水中鹽味渾相似，色裏膠青不較多。暗不謂無明不有，看時不見轉誵訛。沒誵訛，太平何必動干戈。
頌古三十六首  其三三 釋惟一 
電光石火箭鋒機，父倒行兮子逆施。力敵勢均難辨別，一雙無孔鐵門槌。
頌古三十六首  其三四 釋惟一 
烏飛兔走晝還夜，臘盡春回年復年。無盡無窮窮盡處，東村王老夜燒錢。
頌古三十六首  其三五 釋惟一 
將鋤打地自拋屙，怎柰熏天臭氣何。老倒蘗山禁不得，却將伊頂再三摩。
頌古三十六首  其三六 釋惟一 
問我家風，識你家風。將謂耳背，元來耳聾。指南爲北，問西答東。阿呵呵，趙州恰恰似天童。
觀音贊 釋惟一 
耳門圓照，日月兩間。悲願洪深，衣被四海。方便智慧，靡不圓融。見聞覺知，無能障礙。人間天上獨優游，是則名爲觀自在。
馬郎婦贊 釋惟一 
雲開天竺，月照金沙。心心妙法，念念蓮華。未必將身許馬家。
魚籃贊 釋惟一 
鱍喇籃中活錦鱗，風前提起不辭頻。幾回繞盡長沙市，賣與買人無買人。
文殊贊 釋惟一 
或草爲衣，或獅爲輿。千變萬化，無二文殊。雖然覓則不可得，五臺山色猶如如。
布袋贊 釋惟一 
逢人乞一文，袋裏敵國富。不是下生遲，嫌佛不肯做。
達磨贊 釋惟一 
西來十萬里，北渡一莖蘆。剛道來傳法，還曾傳得無。
維摩贊 釋惟一 
凜然夷齊之風，翛然巢許之態。橫作竺乾之孽，崛起釋門之害。口吧吧地說盡萬千，究竟不知有這一解。人皆謂金粟如來示現毗耶，我只道病多諳藥性底耆年婆羅門者也。
黄蘗斷際禪師贊 釋惟一 
大機磅礴，大用縱橫，要掌便掌。大中天子，掌中突出，要棒便棒。濟北大樹，棒頭挺生。大唐國裏只一人，千古仰之日月明。
裴相國贊 釋惟一 
咄這措大，極是叵耐。操我戈矛，入我疆界。撲滅圓覺大光明藏，瀝乾圭峰無邊義海。所至皆望風退衂，末後遭蘗山和贓捉敗。納款投降，願爲弟子，奉事無懈。
雪峰真覺祖師贊 釋惟一 
弄出鱉鼻蛇，彈起廣陵曲。清韻難可掩，毒氣不可觸。瞻之不足聽不足，千古萬古福城福。
朝陽穿破衲贊 釋惟一 
一條屈曲無絲線，半寸攀拳穴鼻針。補得完全成一片，舉頭紅日到天心。
對月了殘經贊 釋惟一 
古教只知遮老眼，銀蟾不覺上孤峰。看來看到無看處，光境俱忘一卷終。
廛中佛事 釋惟一 
幾回走巷復穿衢，貨賣南方鎮海珠。一栲栳都傾出了，不知酬價有人無。
物外生涯 釋惟一 
三十餘年海上遊，未曾容易下金鈎。等閑拋擲絲綸處，蝦蟹魚龍一網收。
松風度曲 釋惟一 
大夫噫氣撼青冥，餘韻蕭騷入戶庭。遞到高山流水意，不知誰解眼中聽。
荷露跳珠 釋惟一 
優曇初現葉團團，錯落明璣走碧盤。沆瀣莫將魚目比，看時容易覓時難。
定翁 釋惟一 
日用千差萬別中，如如不動等虛空。春妍秋靖幾更變，此老何曾改舊容。
古堂 釋惟一 
過去威音佛已前，向虛空裏架榱椽。至今景定年之二，往却門風尚儼然。
鏡空 釋惟一 
團團荷葉不相似，豁豁大虛難比倫。箇裏洞然無一物，擬於何處拂埃塵。
野航 釋惟一 
遠泛飄然一葦輕，水天上下鏡無塵。自從碧眼胡歸後，著脚那知是甚人。
月浦 釋惟一 
孤明歷歷曲彎彎，色與蘆花彷彿間。多是滿船空載去，幾人親得見珠還。
危峰 釋惟一 
似側如欹杳靄間，冰稜劍刃不多爭。可中不是通玄頂，切莫粗心向上行。
懶牛 釋惟一 
鼻繩拽脫了無拘，慵有餘兮頑有餘。芳草滿前渾不顧，眠雲卧月只如如。
南窗 釋惟一 
百一十城煙水外，玲瓏八面自天開。等閑坐斷東西北，無限薰風拂拂來。
虛舟 釋惟一 
內亦空兮外亦空，不施櫓棹不張蓬。聽它東去又西去，誰管漫天鼓黑風。
坦翁 釋惟一 
山未爲高水未深，賤非泥土貴非金。自來一種平懷看，到老何曾有二心。
可山 釋惟一 
三拜起來依位立，孤高不與衆峰齊。自從得髓歸來後，便見乾坤宇宙低。
寄雪竇希叟 釋惟一 
舌本瀾翻千丈雪，眼青錦鏡一壺冰。瞎馿種草有如此，滅却凌霄正續燈。
寄天寧雪庭 釋惟一 
一本凌霄秋後瓜，遲遲九月裏開花。霜前結子須彌大，壓倒東西浙五家。
看石田語 釋惟一 
語言硬浄如生鐵，眼目高明爍太陽。今日江湖無此作，令人三嘆憶平羌。
送僧遊南嶽 釋惟一  衡山
一口盡吞三世佛，近來出世佛猶多。爲吾問訊老思大，底事不能開口何。
吉州圓上人之浙 釋惟一 
廬陵米價沒誵訛，半說低兮半說高。此話要圓緘却口，聽他江浙閙嘈嘈。
瓊上人之杭 釋惟一 
懷抱瓊瑶一段奇，通身富貴少人知。四藤擊碎還收拾，攤向皇都賣與誰。
風幡亮上人游浙 釋惟一 
動在風幡動在心，集雲棒下已分明。而今百越三吳去，肯聽它家熱碗鳴。
月華崧上人之杭 釋惟一  西湖
月華如水夜沉沉，一曲簫韻韻更清。曲罷莫言無覓處，西湖後夜轉堪聽。
傳上人之吳 釋惟一 
達磨西來有底傳，賺人掘地覓青天。況今楓落吳江冷，去去休容易泊船。
暫到 釋惟一 
騎鯨捉月莫辭勞，海角天涯打一遭。後夜再三撈摝得，碧天雲靜一輪高。
送曇知客歸感山 釋惟一 
嬾向人前送又迎，飄然去路一身輕。到家有問到家句，雨過瀟湘秋月明。
刀鑷黄陳二生  其一 釋惟一 
手持刀鑷謁桑門，叉手擎拳笑語溫。且說工夫精妙處，斷然毫髮不容存。
刀鑷黄陳二生  其二 釋惟一 
雙手乖如雙眼乖，等閑浄出頂門埃。幾多鐵額銅頭漢，總被渠儂按過來。
禮疎山塔  其一 釋惟一 
造塔當年事，喧傳直至今。示人千古意，與匠兩三金。不得羅山語，誰知矮叔心。瓣香來作禮，肯顧白雲深。
禮疎山塔  其二 釋惟一 
江橫一練平，山色四時青。水足柴猶富，人多爨不停。無絃猶自韻，有耳幾曾聽。槁矣齊簷柏，頻看涕忽零。
送孚藏主歸江西 釋惟一 
雲卧胸中蟠萬卷，舌端筆端皆具眼。評今論古知幾何，寥寥百年骨不冷。有孫挺特尤掀騰，富有藴藉如弗能。韜光鏟彩事枯硬，不學乃翁牽葛藤。壁立萬仞出一語，佛祖應無啟口處。有時一默淵且深，盡大地人難指注。脚尖踢倒凌霄峰，揮劍活屠潭底龍。三條椽下四世界，破蒲團邊兜率宮。秋風忽起故山興，歸本無歸語何剩。江湖斫額應望君，莫作秤鎚落深井。
將赴雪峰示圭上人 釋惟一 
上人辭我去行脚，我亦早晚行脚去。天涯海角或重逢，鉢飯莖虀又相聚。自笑年登六十七，眼昏耳聵脚無力。觸事無能只面牆，百千追悔有何益。少壯學道宜加鞭，危亡不顧勇直前。如一人與萬人敵，破堅挫銳成萬全。放牛歸馬群務息，好是太平無事日。塞北歸鴻截霧飛，江南野水連天碧。
見侍者乞語爲入道蹊徑 釋惟一 
入道蹊徑無蹊徑，日用現行何不省。和南問訊已乖張，應對賓朋曾不隠。同盂共飯況三年，話破那知萬萬千。今日炷香重覓語，許時聚首成徒然。老僧更不能忉怛，痛掌寧辭當面搭。從教負痛走出門，呼天怨駡齒沒舌禿口未合。
題群牧圖 釋惟一 
雨過桃林草正肥，休征牧放恰相宜。擎頭戴角群然樂，喜見太平無事時。
題草蟲圖 釋惟一 
長莖短莖芳草翠，東個西個秋蟲寒。平白祖翁田一片，時人莫作畫圖看。
小師惠林師孫法濟請贊 釋惟一 
齒豁頭童，眼昏耳聾。不忘所嗜乾屎橛，未忍輕拋栗棘蓬。以此踞叢林，以此濟貧窮。只緣真實不脫空，故得孝子慈孫寫真而繪容。
奇都管請贊 釋惟一 
牧以卑，守以規，迅雷疾風，鐵石不移。須彌其頹，隻手力持。電光石火裏驅耕奪食，春風和氣中摧枯拉萎。極等沒意智，闔國少人知，知之梓府牛峰奇。
小師惠彰請贊 釋惟一 
顧我遊世間，如雲在天上。任緣而去住，不作去住想。南北信所之，東西無定向。爲人少方便，動便攔腮掌。恁地去離泥水底本師，如何却喚作環溪和尚。
雪峰化士請贊 釋惟一 
藞藞苴苴，瀟瀟灑灑。嚴冷時溫若陽春，褊急處寬踰大海。纔開口，平日說。脫空却嫌人，無事謗般若。有時突出一句鄉談，佛也不能覷他縫罅。從來閩蜀本同風，相逢自有知音者。
禪人請贊 釋惟一 
赤土畫簸箕，冬瓜作碓嘴。舂碎鐵蒺藜，簸出長粳米。不須淘汰，不須炊飽，盡世人人不知。
辭世頌 釋浄慈東叟 
南山末後句，未舉先分付。生也何曾生，死也何曾死。
詩二首  其一 施清臣 
花裏蝶，花裏休。蓼中蟲，蓼中死。人生甜苦皆是緣，法只可隨順應之。
詩二首  其二 施清臣 
一蓑一笠一孤舟，萬里江山獨自遊。有人問我紅塵事，笑入蘆花不點頭。
緋桃 施清臣 
衣裁緗纈態纖穠，猶在瑶池半醉中。嫌近清明時節冷，趁渠新火一番紅。
湖景 施清臣 
一曲新腔紫玉簫，護晴簷幙窣蘭橈。柳迷遠近花張錦，小泊危紅第六橋。
牽牛花 施清臣 
一泓天水染朱衣，生怕紅埃透日飛。急整離離蒼玉佩，曉雲光裏渡河歸。
夜蛾兒 施清臣 
碧服銀鬚粉撲衣，又隨雪柳趁燈輝。怕寒還戀南華夢，凝佇釵頭未肯飛。
題資福院平綠軒 陸德輿 
带市人煙遠，連村野色幽。山從天際出，水向檻前流。茅屋無端礙，松醪有意留。因懷陵谷感，無語對歸鷗。
遊九鎖 趙崇纘 
九峯元不鎖，俗駕自來稀。水石藏仙窟，煙霞護羽衣。夜猿窺月叫，曉鶴出松飛。擬結巢由伴，眠雲隠翠微。
題半月巖 吳文震 
□靈通一竅，如月未全盈。外□山河界，中涵蚌蛤精。銀潢斜□斷，玉斧半修成。莫訝平分破，難虧半體明。
題浯溪 吳文震 
景定初元汛虜氛，掀天功業掩前聞。扶唐社稷郭中令，造漢乾坤賈冠軍。好激浯溪湔舊案，重磨崖石紀元勳。僕今已辦湘山刻，未遜聱翁星斗文。
元石 吳文震 
卷石之中有道存，巖巖氣象峻于天。巍乎近取舜爲法，卓爾如羣孔在前。跨六鼇頭觀戴極，出羣龍首要承乾。聖門所重非科第，向上工夫合勉旃。
高齋桂窟 洪揚祖 
植桂不在多，種德如種樹。前人能種後人傳，自有清陰滿庭戶。高枝凌雲低覆欄，晴光翠色生晝寒。人家多愛種桃李，幾日春風紅滿地。何如此花開獨遲，蟾宮窟外秋香細。課兒讀書書滿牀，更將幽興引壺觴。半酣獨卧高齋下，啼鳥數聲清晝長。
含笑花 蕭崱 
肥樣凋成玉色仙，碧瑶幢裏粲嬋娟。道渠解笑何曾笑，只合更名小白蓮。
龍眼 蕭崱 
選荔過於選士難，味佳能有幾登盤。林家新出金釵子，合入君謨譜後刊。
蘆 蕭崱 
江客因貧識荻芽，一清鏖退雜魚蝦。燒來味挾蠔邊雨，掘得身離雁外沙。春饌且供行釜菜，秋粧莫管釣舡花。食根思到蕭騷葉，痛感邊聲咽戍笳。
漆 蕭崱 
天以晶華累爾形，千夫歛鍔可曾停。世間有器蒙鮮飾，林下無辜受割刑。斫壞孫枝難老大，摧殘去榦易凋零。退思禹貢周征日，未必如今稅不征。
贈陸冰 蕭崱 
標格真清挾雪霜，每聽新詠覺神傷。茶分鴻漸經中味，菊愛龜蒙賦裏香。圃積玉多知學飽，囊裝金少爲貪忙。向來笑疾難醫在，老筆空鈔十卷方。
送弟赴省 蕭崱  西湖
河南蕭氏粲文物，鶴在九臯無數鳴。小山羽翮日絢練，膽氣也作虹霓橫。掛冠亭後冷如水，舊氈半是蛛絲縈。恩袍謾官直齋老，書院誤身吟院兄。鳳樓好手乃有弟，鐵聲錚錚亦妙器。鄉里浪傳輕薄名，兒曹豈知渠大意。惠子五車稷下困，仲連一箭聊城至。博懸於投呼得盧，莫以蔡齊故第二。聖朝新數中興年，進士蛻骨秋風蟬。梅花魁春導人去，竹葉鏖寒澆客眠。天方坐我茅三椽，留眼送爾宜鴻前。因行西湖叫和靖，爲言詩苦剩狂顛。
句  其一 蕭崱 
粗花染春日曬紅，細綿披夏雪輥風。赤皇世界嶺皆熱，敕旨徵綿底癡絕。
句  其二 蕭崱 
得謗何須囊薏苡，工騷且自製芙蓉。
句  其三 蕭崱 
此去三千歲，應逢八字蟾。
亭坐 蕭泰來 
公餘終日坐閒亭，看得梅開梅葉青。可是近來疎酒盞，酒瓶今已作花瓶。
題梅壇毛慶甫雲悅樓二首  其一 蕭泰來 
樓立梅峯最上頭，日隨元氣與浮游。道心快活雲心似，飛去飛來得自由。
題梅壇毛慶甫雲悅樓二首  其二 蕭泰來 
一收二百里間雲，詩几琴窗總向君。獨樂何如同樂好，闌子欠著老夫分。
贈星學張月臺 蕭泰來 
富與貴在天，君子不謂性。賢不肖在人，君子不謂命。是以張月臺，可疑亦可信。修身以俟之，人定天亦定。
臘祭謁告 蕭泰來 
祠臘紛紛受誓忙，病夫藥鼎對書床。官卑豈願乘肥馬，食儉惟知取瘦羊。貧見客來偏快活，老逢歲盡却悲傷。雪寒一事關心切，癡女奔波道路長。
覓竹栽謝 蕭泰來 
一日非君不可無，當鄰乞得種魚都。珠連呈舍排成次，玉立雲臺畫出圖。淇奧每思文事業，渭川肯作富規模。自鋤月地分行列，準擬清風十萬夫。
壽友人 蕭泰來 
休運珍符應半千，崧高維嶽再生賢。子孫已見鍾三秀，富貴端應擅兩全。日月休驚雙轉轂，甲庚從喜一周天。不須更把莊椿祝，鎮作蓬壺不老仙。
題淵明祠 蕭泰來 
地號古柴桑，荒祠驛道傍。松含義熙節，菊带晉時香。拂石看碑記，斟泉當酒觴。無由歸未得，稽首意皇皇。
和崔丞勸農 蕭泰來 
昨宵雨過水平平，自不歸耕却勸耕。犢卧草根黄藴藉，鷺飛山脚白分明。瀹茶僻寺同僧話，送酒芳園見主情。父老歡呼官長醉，歸鞭止信馬蹄行。
挽羅榷院子遠二章  其一 劉鑑  西湖
萬石家居最，清修却似貧。賦中前進士，詩裏謫仙人。連疏西湖上，扁舟穎水濱。一從書乙亥，歲歲兩眉顰。
挽羅榷院子遠二章  其二 劉鑑 
不謂懸弧旦，翻成屬纊期。死同生一視，弔與賀相隨。靈運先成佛，劉叉懶說詩。西風吹獨樹，誰譜鳳鳴枝。
見提舉蔡澗松 劉鑑 
今人標致古心胸，吉士依歸有澗松。白髮半頭身欲鶴，蒼髯千丈氣如龍。三年博士留韓愈，十載中郎老蔡邕。根脚青原培植久，蓬萊行上最高峯。
見率齋王廉使  其一 劉鑑 
渡孟升陑未歲餘，訪箕問虺即求書。從來文武相經緯，正在朝廷妙卷舒。
見率齋王廉使  其二 劉鑑 
樽俎折衝賢甲胄，衣裳定伯勝兵車。先生學譜河汾嫡，禮樂須還貞觀初。
見率齋王廉使  其三 劉鑑 
人物東南又一初，甲田氣運恰相符。王通今日經重續，關朗當年筮不誣。
見率齋王廉使  其四 劉鑑 
千載河汾兩夫子，一家洙泗幾生徒。升堂房社俱先達，還許程元後至無。
見率齋王廉使  其五 劉鑑 
使星來照鷺邊沙，王郎皇皇遠有華。盡起綺園山箇裏，更招溫石水之涯。
見率齋王廉使  其六 劉鑑 
漢唐禮樂成三代，南北車書又一家。鳴鹿歌詩將意厚，臣忠端出自賓嘉。
見率齋王廉使  其七 劉鑑 
平生怪怪復奇奇，一字何曾樂得饑。太白枉承金殿召，浩然空負玉堂知。
見率齋王廉使  其八 劉鑑 
田園僅了都人役，事業全拋進士詩。白髮見公曾感慨，深衣重有道行時。
和率齋王廉使三首  其一 劉鑑 
試手東風第一杯，士如侯栗與侯梅。潤之春雨根方茂，悴以秋霜花肯開。昔有兩生增魯重，今聞四皓爲劉來。聖朝禮樂須三代，接武行看上曲臺。
和率齋王廉使三首  其二 劉鑑 
試手東風第一杯，南冠久掛市門梅。賢遣在野時曾閉，道大如天運復開。江左人傳茂弘相，河汾士喜仲淹來。深衣增重逾貂暖，立到天花雨滿臺。
和率齋王廉使三首  其三 劉鑑 
試手東風第一杯，一番人物萃歐梅。曳裙昔憚王門峻，振鐸今逢孔席開。送酒馬軍江上去，持書驛使隴頭來。斯文未墜重增氣，燕飯猶勝愧有臺。
謁蕭大山 劉鑑 
阿統遥知是迺宗，作詩工似選詩工。寫成判語皆吟筆，翻得離騷再國風。共喜橫渠傳有弟，久誇坡老學如翁。世間師友多零落，今在庭闈諾唯中。
謁蕭小山  其一 劉鑑 
一冬晴暖春相似，欲叩吟關未有詩。折得梅花裝擔了，起程還是雪飛時。
謁蕭小山  其二 劉鑑 
一水凝寒棹不開，幾人於此欲船回。思君却有扁舟興，半夜直衝風雪來。
上尚郎中  其一 劉鑑 
先生名姓重金臺，一路春風手挽回。黄閣自應調鼎去，青原猶爲算舟來。雪晴和風千家滿，雲放天光萬里開。畢竟濟川須用楫，韉車行看虎符催。
上尚郎中  其二 劉鑑 
六合陰沉一樣雲，行人白晝亦黄昏。貪財吏似方山犬，逃命民如入峽猿。典到琴書猶小事，賣拋田産更銷魂。先生明共霜臺月，照徹茅簷幾淚痕。
上尚郎中  其三 劉鑑 
衰年何用響錚錚，一錯元來鑄不成。爲役誰憐燭之武，浮言枉累鐵元城。鑠金有口難從衆，轑釜無羹枉怨兄。一點紅爐屬君手，放教躍冶要分明。
題醉月亭 劉鑑  长江
采石江頭李太白，狂不奈煩宮錦窄。赤壁磯下蘇東坡，一葉泛泛凌風波。當時有月并有酒，和酒和月吞入口。酒腸得月冷于冰，化作瑰辭喧宇宙。兩首賦，百篇詩，千秋萬古稱絕奇。兩翁不作歸來鶴，玉宇瓊樓寒漠漠。若得長江變潑醅，少住人間亦差樂。望圓晦缺秋復春，古來明月今來人。我時舉酒問明月，月亦團團應不得。鐵如意，玉唾壺。我歌君和聲嗚嗚，爛醉起舞嗔人扶。問影莫是李與蘇，月中仙子知得無。
登黄鶴樓 劉鑑 
西風吹我登黄鶴，白雲半在闌干角。題詩不見舊時人，惟見青山俯城郭。萋萋芳草鸚鵡洲，江水衮衮來無休。歲月俯仰成春秋，古人今人無限愁。
寄朱約山 劉鑑 
歲晚江空煙水寒，楓林葉落楚天寬。苦無雁足書難寄，作盡鳶聲吟未安。晉帖臨成思入石，離騷讀罷擬栽蘭。老來絕被梅花惱，後會君應笑我孱。
月巖 劉鑑 
世事從來滿則虧，十分何似八分時。青山作計常千古，只露巖前月半規。
題靜軒 劉鑑 
徑深寂寂鎖苔茵，此地不生車馬塵。夢斷瑶臺惟有竹，棋聲花院似無人。蛛因門閉牢穿網，鵲悟枝乾自采薪。祇道乾坤大如許，不知天地又新春。
賀周總管耐軒遷居回任  其一 劉鑑 
就第開藩自古難，旌門累世况團圞。肯邀父老爲鄰舍，更約交游說歲寒。千里春風棠蔽芾，一窗秋月竹平安。鄉人鄉飲推鄉貴，祗作平時樣子看。
賀周總管耐軒遷居回任  其二 劉鑑 
袖詩兩度出山扉，到得城來與願違。南浦綠波凝望久，東山零雨喜公歸。疎梅鬭雪增新潔，喬木參天長舊圍。重對門牆簾定卷，春風賀厦燕棲依。
梅四首  其一 劉鑑 
休說逋仙兩句工，冰甌滌筆別形容。清標騷客風前立，素面仙姝月下逢。山店霜寒香撲馬，溪橋水淺影如龍。一□盡是寒凝結，金鼎無鹽味更濃。
梅四首  其二 劉鑑 
破荒玉雪粲煙村，倚竹無言獨斷魂。三弄直須琴對越，一寒安用酒溫存。家風巢許堪同社，心事夷齊可共論。應出繽紛幾紅紫，一枝開處自乾坤。
梅四首  其三 劉鑑 
除香除影賦梅花，方許詩中擅作家。怕俗似嫌羔作酒，高人頗稱雪煎茶。參橫屋角霜初下，人倚闌干月欲斜。夜冷玉肌愁入骨，金壺移入伴窗紗。
梅四首  其四 劉鑑 
天花夜半落溪傍，傍有獰然爲取將。擎爪仰空呈潔白，掀髯倒地覓昏黄。修鱗月下霜同色，敗甲風前雪有香。欲起補之圖影看，生愁飛入水中藏。
書燈  其一 劉鑑 
一點蘭膏數寸心，小窗伴我夜沈沈。煖分青燄藜煙細，喜動紅光花意深。洞見苦心歸典策，照殘幽夢入寒衾。他時富貴不相棄，移上長檠伴醉吟。
書燈  其二 劉鑑 
玉樓夜費燭熒熒，祗得眼前歌舞明。照破三千年外事，書生元不用長檠。
客崇安寄蕭小山 李德真 
宦清只有著書忙，六舘歸時客滿堂。芍藥待吟班已峻，梅花曾賦筆猶香。夜瞻北斗星河近，晴倚冬梅嶺樹長。別日未深情不淺，雪風吹老孟襄陽。
寄南嶽故人 李德真  衡山
只自章江別，吳楓又幾霜。天遥人在嶽，月冷夢浮湘。紅樹猿孤嘯，黄雲雁一行。樓高添遠恨，不敢望斜陽。
武林春遊即事 李德真 
風光如此莫傷春，雲樹煙花一色新。杜宇不啼真解事，帝鄉誰是肯歸人。
雨吟 俞桂 
輕輕煙霧失樓臺，雨暗吳山鎖不開。試與漁翁閑訪問，落花幾許泛溪來。
過湖 俞桂 
舟移別岸水紋開，日暖風香正落梅。山色濛濛橫畫軸，白鷗飛處带詩來。
和葉廣文韻 俞桂 
入得春來物物饒，翻思湖上短長橋。去年寒食閑遊處，曾把扁舟繫柳條。
書齋 俞桂 
野草沿庭砌，清閑日掩扉。晚凉疎雨過，落葉覺蟬稀。天籟自鳴竹，砧聲誰擣衣。僧寮不過此，何必扣玄機。
閲名勝詩集 俞桂 
買得山房數冊詩，倚篷細讀已移時。只貪眼底看冰玉，月上荷花更不知。
書懷 俞桂 
僻性止耽書，村中謾寓居。心惟求事省，身合與名疎。木葉秋風起，蛩吟夜雨初。吾生今晚矣，不必問何如。
閨怨  其一 俞桂 
鳳幃曉起鬢𩰀鬆，枕肉初生酒暈紅。一把柳絲挪在手，沉吟無語對春風。
閨怨  其二 俞桂 
誰憐人去鎖朱樓，終日憑欄只带愁。燕子也知人薄倖，飛來略不傍簾鈎。
溪流 俞桂 
雲脚纔行又復開，一聲隠隠只空雷。家僮忽報溪流漲，知是前村落雨來。
初秋 俞桂 
火老金柔暑告殘，乘凉正好望西山。秋聲來處無尋覓，只作窗前竹葉間。
雜興 俞桂 
漫山花發草萋萋，楊柳飛綿水拍堤。況是客懷禁不得，那堪杜宇耳邊啼。
偶吟 俞桂 
降伏吾心法，無如去外魔。苦吟詩愈拙，著意字猶訛。荏苒青衫舊，消磨白髮多。不才爲世棄，徒自詠卷阿。
雨中遣愁 俞桂 
花已開時人正愁，花簪頭上使人羞。一春可厭無晴日，下却珠簾懶凭樓。
清明 俞桂 
朝來閣雨喜新晴，枝上綿蠻調好聲。佳節莫將虛過了，人生贏得幾清明。
即事 俞桂 
陰雲釀雨勒花遲，梅已飄殘到杏枝。好是池塘清夢處，勾吟春草入新詩。
松江 俞桂 
荷葉翻風暑氣微，看山露冷濕征衣。垂虹夜靜三高月，只照漁溪一舸歸。
惜春 俞桂 
春事三分過二分，桃花水上覓紅雲。遊人浪說春歸去，柳外黄鸝尚自吟。
次吳秋潭韻 俞桂 
相逢款話傍簷西，坎止流行事不齊。君到白蘋秋正好，飽吟風月棹前溪。
東山 俞桂 
東山隨分作生涯，即是清高隠者家。粗有小園供日涉，不愁無地種梅花。
夏中即事 俞桂 
重梅過了猶慳雨，幸有南薰在翠槐。燕子亦於貧者薄，今年全不見飛來。
延祥觀 俞桂 
御園猶自有逋梅，約束遊人莫肯開。聽得老兵談舊事，幾年不見翠華來。
虎丘 俞桂 
兩寺今爲一，因秦虎占丘。鶴飛王劍化，鳥宿古墳愁。石與泉流接，池通海水浮。十奇多勝槩，不及盡追遊。
家園 俞桂 
眺望西山在目中，更須寬展竹籬通。殘梅尚守清廉節，不嫁東君昨夜風。
首夏 俞桂 
槐幄陰陰蔽綠扉，池抽荷葉落薔薇。梁間紫燕新雛弱，來傍簷前旋學飛。
偶成 俞桂  西湖
短髮蕭蕭滿鏡秋，家居但覺歲時流。兩年不見西湖面，笑我寒盟是白鷗。
月夜 俞桂 
江南又見鴈初飛，楓葉蕭疎旋覺稀。邊塞戍夫天氣冷，誰家月夜搗征衣。
裴墳 俞桂 
買船穿僻徑，墳古最幽深。山近風常冷，松蟠晝亦陰。來時無速騎，歸路有鳴禽。寄語城居者，何人肯訪尋。
山中 俞桂 
剖竹相通澗下泉，更邀山色在樽前。一鈎明月軒窗上，欹枕藤床獨自眠。
惠山 俞桂 
徑入松關古，秋雲带樹煙。只疑山有雨，恰是澗流泉。騷客詩留壁，遊人岸繫船。憑誰招陸羽，瀹茗古欄邊。
秋懷 俞桂 
喚醒歸舟是早秋，水光雲影兩悠悠。西風不管梧桐怨，一葉吹來一葉愁。
農事 俞桂 
東作農家處處忙，金珠非是療饑方。京華只識笙歌樂，豈識男耕與女桑。
甘露寺 俞桂 
占斷淮南勢，西風入鬢毛。一江流不盡，多景最爲高。斜日迷煙樹，孤帆送客舠。興懷人物少，今古等秋毫。
夏晨偶作 俞桂 
蠶事行將了，農家刈麥初。雨慳林少笋，水澀港無魚。因病嘗懲酒，偷閑懶答書。今年身愈老，事事覺全疎。
贈雲間陸琴士 俞桂 
地僻居閑絕可人，殷勤過我抱桐君。聲中知有遼天鶴，彈散華亭一片雲。
煙霞石壁 俞桂 
山深入翠微，寺僻掩幽扉。景別金仙地，人忘塵世機。石滋崖雨滴，龍出洞雲飛。結屋同僧處，何須賦式微。
久雨 俞桂 
踰月留京國，春光總不知。可傷連夜雨，好似暮秋時。有客來無酒，逢人只說詩。官中聞閉糴，應是細民饑。
次坦菴兄韻 俞桂 
便中蒙賜墨，得句勝如書。暫爾兩年別，俄然春暮餘。夢馳情不間，心邇迹何疎。自省吾今老，湖山縛屋居。
豫章滕閣 俞桂 
滕閣昔曾遊，今無檻外樓。遠山連樹合，盡日對江流。古石空存記，騷人易感愁。夜深歌酒處，燈火燦漁舟。
寄書 俞桂 
歲月逡巡笑故吾，人生南北隔江湖。樓頭約取衡陽鴈，寄得一行書信無。
冷泉亭 俞桂 
步入侵雲嶺，亭高路恰平。池邊幽樹占，水底細沙明。無友詩難詠，逢僧話轉清。此中真勝地，林寂鳥無聲。
夏晝 俞桂 
輕摇羽扇著輕紗，閑汲清泉自煮茶。緣是夏來無甚雨，小池猶未有荷花。
楓橋寺 俞桂 
湖水相連月照天，鴈聲嘹嚦攪人眠。昔年曾到楓橋宿，石岸傍邊繫小船。
秋千 俞桂 
吾今兩鬢已成絲，每每逢春獨自悲。最恨秋千無力上，風流不比少年時。
早春 俞桂  西湖
客裏匆匆二月春，梅花開後柳爭新。西湖不待清明到，早有尋芳拾翠人。
寄懷 俞桂 
一番舊事總成空，莫使相思夢裏逢。惆悵陽臺雲共雨，陽臺今隔幾千重。
夏中即事 俞桂 
青青梅子已添肥，犢角新抽晚筍遲。茶罷日長消睡處，案頭一卷樂天詩。
看先叔祖青松居士倉使詩 俞桂  西湖
儒冠每笑拙身謀，春日因何桂玉留。南浦未思芳草恨，西湖正爲落梅愁。四靈去矣今如在，諸老蕭然事已休。衣鉢青松誰繼續，家雞還復可搜求。
軍中請衣 俞桂 
諸營今日請春衣，積沓如山競捧歸。曾念雪中兵墮指，戍邊鐵甲正防圍。
海棠 俞桂 
海棠嫋嫋弄臙脂，雨入枝頭睡正宜。最是高人有遺恨，杜陵因甚却無詩。
居官 俞桂 
幸喜居官事不多，庭空吏散雀堪羅。近來轉覺詩朋少，誰肯高軒爲我過。
心事 俞桂 
落落功名鬢早斑，蹉跎心事十年間。看來只合歸湖上，漁釣叢中盡日閑。
垂虹 俞桂 
松江一景是虹橋，欲約騷人釣巨鼇。吳越封疆知幾夢，古今人物壯三高。雪天斫鱠莎煙冷，秋月漁歌劍氣豪。收拾琉璃千萬頃，盡爲醽醁汲波濤。
臘八前四日 俞桂 
天氣晴和又作陰，老來畏冷自難禁。餘霙待伴留痕在，殊動騷人訪戴心。
湖上閑步 俞桂 
一番雨過一番春，芒竹閑行踏軟塵。城裏不知春色早，湖邊楊柳已撩人。
新竹 俞桂 
傍牆穿過鄰家竹，愛護新篁數十竿。剪伐莫令童僕輩，老夫日日要來看。
松江 俞桂 
香飄菡萏短篷中，水色山光一樣同。行止又非人所料，今年兩度上垂虹。
虎丘 俞桂 
突兀浮圖插翠微，吳王事迹總成非。寺僧未晚山門閉，不放閑雲一片飛。
秋詠 俞桂 
吟軸捲還開，行歌興盡回。買花澆換葉，開徑掃蒼苔。巾學凉紗樣，衣從薄苧裁。潘郎羞鬢白，多是爲秋來。
秋夜 俞桂 
秋夜多愁思，虛堂風露凉。觀書燈可近，欲睡漏初長。蛩響頻催織，螢飛爍有光。雨梢窗外過，散入稻花香。
寄陳芸居 俞桂 
生長京華地，衣冠東晉人。書中塵不到，筆下句通神。江海知名日，池塘幾夢春。精神長似舊，芸藁愈清新。
冷泉亭 俞桂 
欲訪飛來景，湖頭賃小船。白雲侵嶺下，翠樹傍泉邊。入寺人須到，深林影自圓。山居相去近，夜坐學參禪。
春晚湖上 俞桂 
花事已成休，都人懶出遊。水添煙浪闊，山带夕陽愁。柳樹鳴黄鳥，沙堤卧白鷗。不辭歸路遠，何必買扁舟。
春詠 俞桂 
盡日看詩只掩扉，出門細雨怕霑衣。杏花已露臙脂色，燕子如何却未歸。
苔錢 俞桂  西湖
庭砌方圓出化鈞，何須抵死論錢神。貧家阿堵新添富，買斷西湖風月春。
買魚 俞桂 
蘆花荷葉晚秋天，鴈影橫斜遠水連。頻喚買魚人不譍，偷忙撐入怕官船。
即事 俞桂 
東君無處不繁華，一雨纔晴意便佳。客舍山梅開遍了，從今懶買檐頭花。
送春 俞桂 
作惡情懷是別離，老夫懶作送春詩。東君歸去無蹤跡，試問垂楊便可知。
春歸  其一 俞桂 
青青結子在梅梢，方見春來夏已交。認得主人雙燕子，香泥銜去理新巢。
春歸  其二 俞桂 
晴天氣淑濃如酒，引得狂蜂路亦迷。獨立欄干凝望處，賣花人在畫橋西。
閑中 俞桂 
花飛春減燕雛飛，葉葉成陰障翠圍。囊裏酒錢消鑠盡，滿船贏得載詩歸。
江頭 俞桂 
漁浦山邊白鷺飛，西興渡口夕陽微。等閑更上層樓望，貪看江潮不肯歸。
口占 俞桂 
園林綠暗又紅稀，蜀鳥啼山笋蕨肥。春夏一番交篆早，綿衣脫了著單衣。
吟詩 俞桂 
漁溪僻好只吟詩，此意還須識者知。自古島郊貧徹骨，詩逢窮處始爲奇。
社日 俞桂 
今朝社日寒猶力，燕子還尋五柳家。宰肉不沾吾分薄，强斟聾酒度年華。
喜雨上別大參 俞桂 
爰立爲霖仰望深，今朝一雨慰蒼生。經綸久柬君心在，燮理還同天道亨。愛國慮勤寬玉带，籌邊謀遠捍金城。我公勳業難模寫，但見皇家慶太平。
寓京二首  其一 俞桂 
一官濩落笑如初，只合空山去讀書。不稼不漁無活計，謾將名氏玷公車。
寓京二首  其二 俞桂 
車馬滔滔厭軟紅，湖邊秋意属西風。木犀初放荷花老，買箇船兒學釣翁。
春日即事  其一 俞桂 
春入侯家春事深，日長庭院又沉沉。客中不耐如絲雨，攪起思家寸寸心。
春日即事  其二 俞桂 
春光滿目是吳頭，水碧琉璃拍岸流。憶著去年桃葉渡，相思無限使人愁。
丙午七夕後一日晚抵松江塔下  其一 俞桂 
到得垂虹迫暮煙，前村雨暗莫行船。幸然得與僧人熟，借得終宵客位眠。
丙午七夕後一日晚抵松江塔下  其二 俞桂 
客中情况少人知，正值鍾聲約束時。清坐更無人共話，挑燈來看菊潭詩。
江上 俞桂 
江頭雲閣雨，柳色與春深。船發春風阻，誰知客子心。
居閑 俞桂 
富貴人所願，貧賤不堪憂。自有蘭蕙清，非比蕭艾羞。功名如露草，飄瓦若虛舟。千載儻相遇，臯夔及伊周。苟使窮未達，一壑營一丘。出處謹吾節，斯心已細籌。
古意 俞桂 
無言情脉脉，美人久相隔。道阻脩且長，春草幾番碧。鳳釵冷鬢雲，鸞鏡輕雲羃。昔爲比翼鳥，今作孤飛翮。愁絕寄郎衣，腰瘦裁宜窄。
春日即事 俞桂 
羲馭舒徐日正遲，園林已覺杏花稀。半晴半雨春無準，燕怯輕寒不耐飛。
即事 俞桂 
薄薄輕輕寒露雨，微微颯颯早秋風。小舟辦了松江去，占取三高作釣翁。
賞月 俞桂 
天浄無一雲，地浄無一塵。十六月圓滿，皎皎白玉輪。古今同此月，照破世間人。夜久方浴出，露坐風滿襟。清影入窗戶，聊足尉我心。所欠一樽酒，所乏一張琴。如此好月色，惜乎在海濱。癡兒官事了，空自疲精神。不得賞新月，酬酢相與頻。今宵詩興動，狂吟漁溪民。獨對猶復爾，况逢親共賓。
採蓮曲 俞桂 
畫艇將歸笑語頻，鴛鴦對對起還沉。妾心先自懷郎苦，怕嚼蓮心苦轉深。
靈隠 俞桂  庐山
回首得兩年，曾入靈隠去。一路看不足，衣霑松上露。白雲來相迎，澗泉飛瀑素。此景天下無，遠勝廬山路。
種竹 俞桂 
門前槐已長，庭內草自生。所欠園中竹，多種渠幾莖。此君真可愛，非獨王猷情。有時吟詠暇，入園得閑行。所幸筍萌出，次第陰可成。□使神宇爽，漸覺眼界清。最是秋雨夜，風來□□□。
春暮寄友人 俞桂 
日煖梨花雪，風吹楊柳綿。春踰三月半，夢憶十年前。詩借鶑聲和，書無鴈字傳。東君還似舊，吾鬢嘆皤然。
即事 俞桂 
吹落楊花春事了，小池新綠雨添痕。育蠶時節寒猶在，村落人家半掩門。
初夏 俞桂 
薔薇花已謝，芍藥擬下坡。午陰有嘉樹，景序猶清和。日得詩篇詠，門無俗客過。笋胎今歲少，荷葉小池多。春去餘旬日，夏雲已嵯峩。吾年嗟老矣，身事笑蹉跎。但欲卧白石，幽巖捫青蘿。已與心料理，不必問如何。
次下竺僧韻 俞桂 
朝市軟紅塵，山林氣味深。放懷隨野鶴，過耳任春禽。石澗鳴泉玉，松釵墜日陰。隠居無箇事，存養讀書心。
江上 俞桂 
小雨纔收日漸斜，酒旗插處兩三家。江頭粧點秋來景，半是蘆花半蓼花。
秋日 俞桂 
芙蓉未拆桂香浮，落日西風鴈過樓。一雨空階深夜滴，十分秋是十分愁。
偶成 俞桂 
吹來一葉報秋知，玉露金風正及時。戴了凉巾披野服，桂花香裏看唐詩。
秋行吟 俞桂 
西風緊兮葉脫枝，寒露瀼兮菊遶籬。蘆花白兮蓼滿湄，鴈聲急兮蛩轉悲。樂吾淛兮殊興思，况東淮兮落遠陲。朝氣肅兮夜漏遲，暮雲黯兮山色衰。紛紛瞇目黄埃吹，艱關千里徒驅馳。窮猿投林任所之，膏粱諸公那得知。從今休被微官縛，未若琴歌詩酒樂。豈無手足懷我情，當念行人多寂寞。
習氣 俞桂 
習氣於詩却未除，儘教人笑治生疎。功夫若到窮吟地，雖是居貧富不如。
即事 俞桂 
暑赫練襟汗欲流，倩誰喚得一天秋。無人共訂吟邊句，獨有蟬聲叫樹頭。
平湖 俞桂 
平湖一景堪圖畫，舟子煙波去復歸。舊日玄真無覓處，西山長見鷺鷥飛。
半塘 俞桂 
因訪雲巖過半塘，清明時候野花香。小舟趁雨衝風去，不及尋僧到上方。
送人至松江 俞桂  抒情
西風蕭瑟入船窗，送客離愁酒滿缸。要記此時分袂處，暮煙細雨過松江。
雨後 俞桂 
雨後新晴日轉西，桑間猶有拙鳩啼。十分愁意無人管，紅蓼黄蘆水滿溪。
紀愁 俞桂 
可笑無詩紀四愁，强將歡伯解吾憂。夜長明月紗窗冷，分得寒蛩一半秋。
和樂天初夏韻 俞桂 
雨脚來山岫，溪痕漲岸沙。插旗多酒戶，掛網盡漁家。地出綳兒笋，園收菜子花。春歸鶑囀嬾，風急燕飛斜。盃瀉青荷葉，甌煎白玉茶。孤村流水晚，數點有歸鴉。
述己 俞桂 
落落功名鬢久斑，重遊京國又何顔。早知寸祿榮家晚，悔不當初便入山。
釣臺 俞桂 
不愛三公漢祿榮，一絲風月許多清。只將節義高千古，豈釣人間利共名。
七夕有懷 俞桂 
擘釵情緒思悠悠，月下穿針嬾傍樓。非獨雙星苦離別，人間天上一般愁。
秋夜 俞桂 
月華如水浄無塵，千里相思總一心。絡緯籬邊吟不徹，做成秋意十分深。
賡宋雪巖韻 俞桂 
詩與梅花一樣清，江湖久矣熟知名。未容便理趨朝計，行見相留入幕榮。照座精神澄玉宇，當官才刃壓金城。星郎况是曾知己，刮目英游藻鑑明。
南蹌跧上人之平江 俞桂 
青浦相逢恰二年，今宵再會亦前緣。詩囊和月橫挑去，穩泛楓橋夜半船。
夏日遣懷 俞桂 
老大今無用，吟詩了白頭。百年如電影，萬事付沙鷗。性淡偏宜靜，居貧動是愁。人情難似舊，門外水長流。
寓歸 俞桂  长江
水激長江浪，風傳遠寺鍾。宦情秋意薄，歸興客愁濃。捲箔迎新鴈，喧籬厭舊蛩。何時旋故里，載酒插芙蓉。
性拙 俞桂 
性拙難爲巧，年來陰屢經。身閑詩謾賦，心靜夢能靈。富貴如朝露，英雄幾曉星。尋思世間事，日影過中庭。
秋日即事 俞桂 
宿有騷人興，休教世俗知。郊墟聊晚眺，風月入秋宜。愁極惟憑酒，囊空却剩詩。更長人不睡，燈火可親時。
論詩 俞桂 
大道本無體，何在文字間。易從先天畫，詩自聖人刪。流風傳益遠，後作莫可攀。推敲誰氏子，一字不可閑。
採蓮曲  其一 俞桂 
朝露濕妾衣，暮霞耀妾矚。一葉小如瓜，去住無拘束。兀棹歌採菱，襲襲薰風足。蘆葉映港清，捉對鴛鴦浴。蓮中有苦心，欲折手還曲。折蓮恐傷藕，藕斷絲難續。
採蓮曲  其二 俞桂 
平湖淼淼蓮風清，花開映日紅妝明。一雙鸂鶒忽飛去，爲驚花底蘭橈鳴。蘭橈蕩漾誰家女，雲妥髻鬟黛眉嫵。采采荷花滿袖香，荷深忘却歸時路。
採蓮曲  其三 俞桂  西湖
西湖西畔荷花多，扣舷女兒嬌唱歌。道旁駿馬金叵羅，欲住不住橫秋波。放船却入花深處，臨流照妝噤不語。南山起雲北山雨，折得荷花不歸去。弄波驚起鴛鴦雙，水珠濺濕芙蓉裳。恨無飛羽致汝旁，遡澠從之雲路長。
採蓮曲  其四 俞桂 
西風引袂涼雲起，鴛槳扶船浮淥水。露沁花脂茜粉香，滿柄鋒芒刺葱指。紅綃半妥金釧明，堤上六郎闚唱聲。湘中暮雨歡期失，各自東西空目成。船蕩波心烟漠漠，歸路花從唱邊落。綠艷紅妖江水深，水底靈均應不覺。
採蓮曲  其五 俞桂 
女伴歌採蓮，清聲度流水。無意驚鴛鴦，鴛鴦自飛起。
採蓮曲  其六 俞桂 
荷葉籠頭學道情，花妝那似妾妝清。雙雙頭白猶交頸，翻笑鴛鴦不老成。
採蓮曲  其七 俞桂 
拗落圓房響釧金，昔人細數子藏深。不嫌到手多尖刺，祇怕傷人有苦心。
提幹漁溪 俞桂 
不涉驚濤心自穩，柳陰陰處著孤舟。的知世路多機穽，一線閒名付直鈎。
香林洞 俞桂 
月月巖頭古翠埋，綿雲深隔洞門開。蒼藤隨石無根活，靈杞何年有種栽。氣凝野烟疑麝過，暖熏山雨誤蜂來。空庭誰領幽芳坐，雪鶴同行損綠苔。
石筍峰 俞桂 
異種休參玉板禪，嶄然一角立層巔。遠尖自抱雲根壯，疊蘚誰疑雨籜纏。夢裏三生空過眼，胸中千畝漫流涎。此龍難入寧僧譜，出土摩霄是幾年。
和顔長官百詠 農桑 其一 朱繼芳 
裹飯驅兒候暖耕，堘泥滑滑不堪行。如何說得農家苦，雨笠風蓑過一生。
和顔長官百詠 農桑 其二 朱繼芳 
婦饁耕夫日尚長，碓聲嗚咽宿舂糧。尋思一飯何時飽，秧種青青麥未黄。
和顔長官百詠 農桑 其三 朱繼芳 
淡黄竹紙說蠲逋，白紙仍科不稼租。努力經營猶恨晚，官司那問有錢無。
和顔長官百詠 農桑 其四 朱繼芳 
編茅爲屋荻爲簾，老小團欒苦樂兼。樂歲輸丁猶未了，饑年家口更堪添。
和顔長官百詠 農桑 其五 朱繼芳 
頭白村翁尚把鋤，瓶中那復斗升儲。午餐減與饑烏食，却愧家人問有餘。
和顔長官百詠 農桑 其六 朱繼芳 
四月官場入納時，鄉耆旁午上門追。請看貧婦通宵織，身上曾無掛一絲。
和顔長官百詠 農桑 其七 朱繼芳 
腸隨絲斷手生胝，羨殺星邊織女機。借問輸官零落否，兒郎寒冷且無衣。
和顔長官百詠 農桑 其八 朱繼芳 
農父眉頭百念攢，雨愁爛死旱愁乾。龍神社鬼燒香遍，不到秋成睡得安。
和顔長官百詠 農桑 其九 朱繼芳 
客戶耕田主戶收，螟蝗水旱百般憂。及秋幸有黄雲割，債主相煎得自由。
和顔長官百詠 農桑 其一○ 朱繼芳 
带得鷄豚趁曉虛，荒村牢落數家居。一家幸是田園主，留與兒孫寫契書。
和顔長官百詠 朱門 其一 朱繼芳 
紅雨聲乾未作泥，繡成十里綠楊堤。金杯緩勸玲瓏唱，玉勒催歸腰褭嘶。
和顔長官百詠 朱門 其二 朱繼芳 
晉代豪華不數家，萬錢下筯未爲奢。客來只是家常飯，豆粥萍虀費咄嗟。
和顔長官百詠 朱門 其三 朱繼芳 
曲池畢竟有平時，冷眼看他炙手兒。十數年間三易主，焉知來者復爲誰。
和顔長官百詠 朱門 其四 朱繼芳 
客履三千此托身，晚杯狐白暖生春。狂來且置興亡事，金塢銅陵不解貧。
和顔長官百詠 朱門 其五 朱繼芳 
天近偏承雨露榮，深深庭院鎖清明。柳絲風送鞦韆影，牆外行人空復情。
和顔長官百詠 朱門 其六 朱繼芳 
朱門往事若爲懷，積雨苔痕綠上階。幾處敗甎吟蟋蟀，玉人曾此溜金釵。
和顔長官百詠 朱門 其七 朱繼芳 
百斛明珠米在倉，沉香火底捻銀簧。人生行樂那須許，多少邊兵未有糧。
和顔長官百詠 朱門 其八 朱繼芳 
泥金摺損舞衣羅，蹙破遥山皓齒歌。此曲人間聽不得，莫愁還自有愁多。
和顔長官百詠 朱門 其九 朱繼芳 
中壽知無滿百身，暖歌冷舞及青春。黄金不買長生藥，白髮偏驚快活人。
和顔長官百詠 朱門 其一○ 朱繼芳 
長楸走馬却歸來，雉挾春驕未應媒。不信杏梁雙燕語，日長簾幙有風開。
和顔長官百詠 客路 其一 朱繼芳 
一曲長歌行路難，昏鴉歸盡倚闌干。不知楚水巴山地，更有高樓鳥外看。
和顔長官百詠 客路 其二 朱繼芳 
哀猿啼斷暮雲深，摸索牀頭未盡金。莫道他鄉千萬里，去家三日幾般心。
和顔長官百詠 客路 其三 朱繼芳 
兒女傷悲士不爲，健行童僕遠相依。春風日日生芳草，未必啼鵑怨不歸。
和顔長官百詠 客路 其四 朱繼芳 
俠客千金不稱求，途窮相顧問因由。臨分脫贈青萍劍，莫蕩人間瑣碎讎。
和顔長官百詠 客路 其五 朱繼芳 
客裏情懷更晚秋，鴈烟蛬雨五更頭。從前諳盡江湖味，不省神州作麽愁。
和顔長官百詠 客路 其六 朱繼芳 
身如海燕傍誰門，別淚雙垂不見親。惟有一條邛竹杖，相隨萬里共艱辛。
和顔長官百詠 客路 其七 朱繼芳 
是處人家搗練忙，天寒日短路偏長。蛬聲四壁無時歇，不遣覊人夢到鄉。
和顔長官百詠 客路 其八 朱繼芳 
送窮不去奈窮何，山有荆榛水有波。萬物得時人自老，梁鴻頭白五噫歌。
和顔長官百詠 客路 其九 朱繼芳 
屈指秋風與鴈期，陽關西去到何時。側身一望腸堪斷，天似穹廬碧四垂。
和顔長官百詠 客路 其一○ 朱繼芳 
高鳥翩翩去未窮，行人擾擾復西東。何須華表千年鶴，城郭重來便不同。
和顔長官百詠 邊庭 其一 朱繼芳 
年年塞草欲秋時，左右紅旗說戰機。介胄粗官應有語，而今宰相好吟詩。
和顔長官百詠 邊庭 其二 朱繼芳 
角聲吹裂肺肝愁，說與將軍莫逗留。男子生當侯萬里，死判馬革海西頭。
和顔長官百詠 邊庭 其三 朱繼芳 
一劍沙場獨苦辛，天陰殺氣作黄塵。沉思鳥盡弓無用，肘後纍纍却顧身。
和顔長官百詠 邊庭 其四 朱繼芳 
探使歸來半信疑，帳前相語怕人知。沉香霧裏嬌絃暖，莫遣邊愁到兩眉。
和顔長官百詠 邊庭 其五 朱繼芳 
征夫戰骨洒桑乾，帳下蒼頭自轉官。一騎紅塵天外落，籌功更說幾多般。
和顔長官百詠 邊庭 其六 朱繼芳 
公主琵琶胡地秋，將軍刁斗漢關愁。相逢老病無依卒，未說沙場淚已流。
和顔長官百詠 邊庭 其七 朱繼芳 
蒼苔白骨滿黄沙，馬汗成冰带雪花。夜夜鞘中長鋏吼，教人不得夢還家。
和顔長官百詠 邊庭 其八 朱繼芳 
有客新從塞上回，解包收得戰場灰。營家未敢分明哭，請看刀痕始欲哀。
和顔長官百詠 邊庭 其九 朱繼芳 
虜退邊方得暫寧，棗兒紅近莫休兵。漢家錯信和親議，不見胡雛與父爭。
和顔長官百詠 邊庭 其一○ 朱繼芳 
北風吹骨最酸辛，白面書生四角巾。戰士總成亡命鬼，將軍纔是有功人。
和顔長官百詠 城市 其一 朱繼芳 
村翁生長在柴門，身有丁男犢有孫。爲了官租纔出市，歸家夸說與鄉村。
和顔長官百詠 城市 其二 朱繼芳 
雀羅門巷昔趨榮，味似餳甜忽變辛。說與侯門休謝客，朝朝暮暮看人情。
和顔長官百詠 城市 其三 朱繼芳 
王孫公子少年遊，醉裏樗蒲信采投。指點某莊還博直，明朝酒醒到家求。
和顔長官百詠 城市 其四 朱繼芳 
山人只合住山中，入得城來調不同。滿面紅塵無處避，手携白羽障西風。
和顔長官百詠 城市 其五 朱繼芳 
紫陌尋春日日過，楊花無主奈春何。傾城壓酒嬌無力，醉裏相扶踏踏歌。
和顔長官百詠 城市 其六 朱繼芳 
相班士女狹邪間，總把喧啾賣却閑。人壽幾何春不再，典衣沽酒强追攀。
和顔長官百詠 城市 其七 朱繼芳 
春風日日柳年年，到老那知稼穡難。若見田家秋作苦，教人一飯不遑安。
和顔長官百詠 城市 其八 朱繼芳 
蕪城懷古最愁人，劫火燒殘得此身。舞榭歌臺何足道，秦宮漢苑尚流塵。
和顔長官百詠 城市 其九 朱繼芳 
百人聚處小喧闐，析到秋毫似計然。見說天公還掠剩，鵠形懷寶度饑年。
和顔長官百詠 城市 其一○ 朱繼芳 
身遊城市髮將華，眼見人情似槿花。惟有梁間雙燕子，不嫌貧巷主人家。
和顔長官百詠 貧女 其一 朱繼芳 
春風有分到兒家，也插花枝表歲華。但得作嬪君子室，隨宜粧遣不須奢。
和顔長官百詠 貧女 其二 朱繼芳 
洗盡鉛華浄潔貧，嫁衣莫說爲他人。絕憐父母窮相守，不爲金多賤却身。
和顔長官百詠 貧女 其三 朱繼芳 
枯木無枝可作花，門前度盡七香車。四隣日日笙歌裏，背立東風有幾家。
和顔長官百詠 貧女 其四 朱繼芳 
他家百兩送于歸，成匹鴛鴦作錦機。獨守空閨愁不寐，一燈明滅補寒衣。
和顔長官百詠 貧女 其五 朱繼芳 
燈下穿針影伴身，懶將心事訴諸親。阿婆許嫁無消息，芍藥花開又一春。
和顔長官百詠 貧女 其六 朱繼芳 
卓家人富頗輕財，犢鼻堪依不用媒。只似儂家貧亦好，枯桐那得鳳凰來。
和顔長官百詠 貧女 其七 朱繼芳 
少年蕩子有黄金，投贈明璫結兩心。不得良媒終不肯，一春風雨洞房深。
和顔長官百詠 貧女 其八 朱繼芳 
伯鸞不作悵誰從，鳳尾香衾翠謾重。靜對菱花勻淚粉，不知膏沐若爲容。
和顔長官百詠 貧女 其九 朱繼芳 
問天乞巧看銅儀，再拜雙星恨不隨。塵世未知天上事，隔河相望一年期。
和顔長官百詠 貧女 其一○ 朱繼芳 
纖手清閑理瑟工，高樓半在碧雲中。行人豈是知音者，小立花陰待曲終。
和顔長官百詠 負薪 其一 朱繼芳 
三千門館躡珠賓，半百還家衣錦身。却是吏民私告語，十年前是賣薪人。
和顔長官百詠 負薪 其二 朱繼芳 
薪樗塞破野人居，此是餱糧卒歲儲。客裏黄金燃桂盡，厨無煙火欲何如。
和顔長官百詠 負薪 其三 朱繼芳 
爛柯人去隔存亡，一局棋終愴故鄉。想得山中絕煙火，松花松子當乾糧。
和顔長官百詠 負薪 其四 朱繼芳 
破帽籠頭髮半華，樵歌一曲勝長嗟。鷄鳴裹飯登高去，日暮天寒未到家。
和顔長官百詠 負薪 其五 朱繼芳 
有薪可賣未須悲，滿百青銅况有奇。十指束枯從禿盡，不堪棘刺罥人衣。
和顔長官百詠 負薪 其六 朱繼芳 
天寒氣入鼻中辛，竹檐彎彎却戀身。賣得錢來回首望，蠟煙起處屬何人。
和顔長官百詠 負薪 其七 朱繼芳 
腰鐮上到白雲邊，惆悵長松不盡年。近市山山皆有主，遠山高峭步難前。
和顔長官百詠 負薪 其八 朱繼芳 
蒸梨炊黍付荆妻，指點青山澗水西。忽聽丁丁雲外斧，一聲山鳥背人啼。
和顔長官百詠 負薪 其九 朱繼芳 
捫蘿緣壁到山頭，俯羨鴻飛儘自由。風雨蕭蕭黄葉滑，未行十步兩三休。
和顔長官百詠 負薪 其一○ 朱繼芳 
黄昏樵采早回歸，同伴相邀未有期。抱子老妻門口望，南山有虎悔何追。
和顔長官百詠 空門 其一 朱繼芳 
閉口桐魚勿復論，數間老屋枕雲根。曉鍾三板出山去，分付獼猴爲守門。
和顔長官百詠 空門 其二 朱繼芳 
錫杖凌空去復還，片雲縹緲伴身閑。春風錯種醍醐草，引得牛來食雪山。
和顔長官百詠 空門 其三 朱繼芳 
人居天地一樊籠，撫掌山家四壁空。不道今年空得盡，且無雀鼠到山中。
和顔長官百詠 空門 其四 朱繼芳 
四祖門庭寂寞秋，牛頭只是舊牛頭。如何一旦風光別，花落花開百鳥愁。
和顔長官百詠 空門 其五 朱繼芳 
四卷楞伽几上安，而今老去懶能看。庭前桂樹花開未，分別西風信鼻端。
和顔長官百詠 空門 其六 朱繼芳 
黄金欄護紫袈裟，禁苑恩深賜予奢。林下衲僧那有此，多年枯木對春華。
和顔長官百詠 空門 其七 朱繼芳 
結草爲廬萬仞頭，人間蟻穴自王侯。客來借問窮通理，不意僧中有許由。
和顔長官百詠 空門 其八 朱繼芳  庐山
白蓮有社一經過，會意由來不在多。滿目廬山青未了，聞鍾歸去意云何。
和顔長官百詠 空門 其九 朱繼芳 
我本三生兜率天，爲差一念又塵緣。早知密意無多子，不著旁行貝葉邊。
和顔長官百詠 空門 其一○ 朱繼芳 
燈燈相續古猶今，怪底門前立雪深。衣不得傳關臂事，汝師輕發老婆心。
和顔長官百詠 山居 其一 朱繼芳 
春到寒荄總向榮，藥苗旋種亦初成。山翁幸自無誰識，可要山中宰相名。
和顔長官百詠 山居 其二 朱繼芳 
空山薇蕨供清齋，世事悠悠不挂懷。梅溽得風醒午枕，竹陰轉日上南階。
和顔長官百詠 山居 其三 朱繼芳 
白雲縹緲野人家，丹事年來漸有涯。不與世人爭歲月，却將椿菌勘南華。
和顔長官百詠 山居 其四 朱繼芳 
宿雨初乾一杖藜，欲呼漁艇訪前溪。碧桃花落無尋處，惆悵人間日又西。
和顔長官百詠 山居 其五 朱繼芳 
半屋雲霞與鹿分，兩株古木正當門。野花自落東流水，坐對青山酒一樽。
和顔長官百詠 山居 其六 朱繼芳 
好山當戶四無隣，似是秦時採藥人。千百年間天地裏，不多不少一閑身。
和顔長官百詠 山居 其七 朱繼芳 
宿世仙家十二樓，誤嬰時網未深愁。浮丘輩行如相覓，騎却紫雲歸去休。
和顔長官百詠 山居 其八 朱繼芳 
種藥千畦手自鋤，年來漸喜識人疎。等閑旋點黄金賣，莫訝家無檐石儲。
和顔長官百詠 山居 其九 朱繼芳 
矮窗欹枕看朝榮，老覺迎逢禮數生。來往頗知麋鹿性，寒暄不會俗人情。
和顔長官百詠 山居 其一○ 朱繼芳 
擁樹溪雲迷近遠，低簷山果亂紅青。莫言身外都無事，早晚焚香看道經。
和顔長官百詠 漁父 其一 朱繼芳 
不踏長安十二門，鸕鷀飛處數家村。停橈試向灘頭問，莫是嚴光末世孫。
和顔長官百詠 漁父 其二 朱繼芳 
一曲清漪濯晚霞，釣竿斜插白鷗沙。傍人借問居何處，四海五湖都是家。
和顔長官百詠 漁父 其三 朱繼芳 
秋風淅淅獵菰蒲，如此江山其可孤。天與玻瓈三萬頃，更添一半夕陽鋪。
和顔長官百詠 漁父 其四 朱繼芳 
長作絲綸短短牽，一池漢水盡南天。誰知有客量江面，不是漁郎兩板船。
和顔長官百詠 漁父 其五 朱繼芳 
推起篷窗抱月眠，三三兩兩柳邊船。不須聽說文王事，孤負漁竿八十年。
和顔長官百詠 漁父 其六 朱繼芳 
傳呼扶柁晚風前，一陣驚鴻沒遠煙。不是吾儂棲泊處，却回別港避官船。
和顔長官百詠 漁父 其七 朱繼芳 
五湖煙裏我知魚，屬玉舂鋤一處居。欲到垂虹風作惡，幾株官柳向人疎。
和顔長官百詠 漁父 其八 朱繼芳 
秋聲只在樹中間，極浦斜陽更有山。卷却絲綸呼酒盞，鷗邊聊得此身閑。
和顔長官百詠 漁父 其九 朱繼芳 
舟繫蓬萊淺水傍，鰲頭縮盡海生桑。百川日夜滔滔去，借問人間有底忙。
和顔長官百詠 漁父 其一○ 朱繼芳 
璧月滄波上下天，秋風摇落四無邊。玉龍盡喚眠鷗起，兩岸蘆花不見船。
庚戌壽意一先生 朱繼芳 
江涵秋色碧潭潭，飲馬胡兒不敢南。宥密老臣功第一，緝熙天子歲登三。身扶紫極星辰正，手拆黄封雨露甘。見說年來淮尾漲，漢庭可要百曹參。
反招隠 朱繼芳 
木末徑微微，誰敲白板扉。緩行松葉滑，小摘藥苗稀。山色自今古，塵寰多是非。昂昂千歲鶴，便肯傍人飛。
太極圖 朱繼芳 
動靜無端畫一圈，分明擘破又渾全。日光漏得先天意，鑽入書窗箇箇圓。
觀化 朱繼芳 
看見青蟲作蝶時，不知蝶是此身非。牀頭爲有南華卷，午枕酣來忽夢飛。
蛬 朱繼芳 
一蛬何唧唧，吟落兒童心。只在竹籬外，篝燈無處尋。
春晚有感 朱繼芳 
坐對吳山酒，閑同越客吟。月明人渡淺，花暗鳥啼深。往事空流水，還丹未化金。不堪春又晚，惆悵百年心。
送僧蘋洲遊醉李 朱繼芳 
師今遊醉李，自刺釣舡篙。地說三吳勝，人夸二陸豪。草黄工女績，波白課丁熬。近海寒應早，霜毛怯剃刀。
有歎 朱繼芳 
與老本無期，相尋天一涯。履承雙足繭，帽裹半頭絲。路近行猶歇，鄉遥夢豈知。酒酣增意氣，忽憶少年時。
子規 朱繼芳 
自身歸未得，却勸別人歸。思婦心中事，征夫淚滿衣。蜀天知近遠，江樹間稠稀。幸自安雙翼，誰教不奮飛。
老將 朱繼芳 
不把琱刀賣，曾隨夜斫營。老年猶善飯，壯日想能兵。上馬身仍健，看鴻眼更明。戰多人不信，枉指箭瘢呈。
登眺 朱繼芳 
破帽任風吹，天知髮已絲。大江流禹蹟，老樹見秦時。北際山如礪，南溟水似池。夜凉無夢到，久矣歎吾衰。
梨山廟 朱繼芳 
無處著詩名，梨山萬古青。人間留此像，天上作何星。祝史祠神醉，騷人謁夢醒。當時青紫楦，曾有許精靈。
惜花 朱繼芳 
留春春不住，春去落花隨。枉自收殘片，何堪綴舊枝。輪蹄前日約，蜂蝶一年期。代謝由來事，誰能作許悲。
桃源官罷芸居以唐詩拙作贈別 朱繼芳 
自作還相送，唐詩結伴來。歸裝携此重，笑口爲君開。蓮上巢難穩，桃邊艇却回。空餘吟卷在，沙鳥莫驚猜。
元日 朱繼芳 
堂上序周親，相看又一春。吾年方覺老，童子儼成人。婪尾屠酥酒，從頭鬰壘神。何須千歲上，即此是新陳。
昭慶寺 朱繼芳 
幽尋得勝趣，城市幾人能。古柳深中磬，長廊盡處燈。畫龍聽說法，塑佛看齋僧。別寺經行遍，茲遊昔未曾。
苕溪 朱繼芳 
維舟古祠下，野飯就魚羹。坐聽篙人說，行逢牽路平。居民難問姓，溪鴨自呼名。天目無由到，沿洄更幾程。
雪中僧虛舟來 朱繼芳 
雪中聞犬吠，清卧起來遲。開戶千山白，逢僧一箇緇。言從風絮裏，憶得雨花時。寒舍無祗待，煎茶且說詩。
湖蕩 朱繼芳 
雙橈入天影，野葑綠全交。魚唼垂絲柳，鷗眠折葉茭。行人沿岸曲，落日挂林梢。歸去嚴城隔，僧門尚可敲。
六和塔 朱繼芳 
三百有餘年，潮頭不敢顛。孤尖標白浪，層級上青天。鈴隔山僧唄，燈通海客舡。老來登眺眼，不道步難前。
題丘芳仲月林 朱繼芳 
阿姊種婆娑，秋風奈若何。人間千樹少，天上一枝多。安得仙槎客，携將玉斧柯。和根都斫却，還我舊山河。
贈日者 朱繼芳 
烏兔走雙丸，誰將手控摶。短長三萬日，好醜百千般。數遠談何易，天高問却難。送君尋富貴，我命不中看。
旅館 朱繼芳 
僕行方請息，旅館復相招。小市三家聚，前村五里遥。茅柴侵熟飲，松葉带生燒。猶有斜陽在，行吟忽斷橋。
嚴衢道中 朱繼芳 
草白三丫路，苔青五里牌。長年車馬客，幾兩利名鞋。斗糴隨時貴，方言到處乖。近山樵有主，童稚拾松釵。
舟到梅雨暴漲 朱繼芳 
夜月離于畢，篙師可奈何。帆穿風減半，江闊雨添多。側岸無牽路，中流有旋渦。平生柂樓底，得在柳梢過。
對酒 朱繼芳 
莫信樵人說，秦時有樹存。青天浮渤澥，白日走昆侖。爲有愁千斛，時須酒一尊。提壺亦相勸，花下綠陰繁。
客路 朱繼芳 
閨閤空相憶，那知客路艱。背人前去鳥，迎面遠來山。夜泊孤燈悄，晨裝片月彎。猿聲不知處，杳杳白雲間。
送人之武昌 朱繼芳 
秋風吹落葉，君作武昌遊。只道從軍樂，那知別路愁。寒暄楚岫色，日夜漢江流。大閫多珠履，無爲彈蒯緱。
舊遊 朱繼芳 
兩峰多少寺，分日去遨遊。山翠橫天目，湖光浴佛頭。花朝騎馬醉，月夜傍船謳。一被微官縛，重來不自由。
挽芸居 朱繼芳 
不得來書久，那知是古人。近吟丞相喜，往事諫官嗔。身死留名在，堂空著影新。平生聞笛感，爲此一沾巾。
溪寺 朱繼芳 
背人沙鳥一行斜，喚客桐魚幾疊撾。誤向山中參白足，不知頭上著烏紗。煮茶烟暖浮新竹，洗鉢泉香带落花。過夏功勞眠與食，誰能展卷看楞伽。
暮春 朱繼芳 
姚黄魏紫惱人看，羅襪成塵俛仰間。蜀魄聲乾花有血，湘靈淚盡竹無斑。年光冉冉趨雙鬢，暮雨霏霏失四山。老裏情懷天地窄，莫教一日酒杯閑。
少年遊 朱繼芳 
紫陌尋芳愛馬遲，一春能得幾晴時。海棠露重衣全透，楊柳風微帽半欹。大白引浮銀鑿落，小紅吹徹玉參差。人生行樂須年少，莫等星星滿鏡絲。
江湖偉觀 朱繼芳 
吳山表裏水爲池，百有餘年壯帝畿。天目舊將雙鳳下，海門新拱六龍飛。胥濤白雪生秋思，太乙紅雲駐夕暉。江上沙鷗湖上舫，柳絲風裏兩依依。
用前韻謝野水郎君招飲 朱繼芳 
爲有臺池無限嬌，遊人歌舞尚朝朝。清漪浴日開金面，晴哢調風衮綠腰。騷客五花唐殿馬，主家七葉漢庭貂。丁寧紅紫休開遍，約住春風待見邀。
次韻橋亭禊事 朱繼芳 
圯上還成集禊亭，杉松自古草仍新。彩虹卧飲流杯水，白鷺飛迎入座賓。俛仰已成今昔事，東西更看往來人。聚蚊金谷皆安在，若見吾徒合主臣。
次庸齋先生韻贈黄隆中 朱繼芳 
醒眼隆中閲逝川，茅茨爲屋竹爲椽。吟成梁父時當隠，炊熟邯鄲客正眠。漢土一抔無處覓，白墳三尺有人憐。君歸欲作千年計，只合躬耕一寸田。
聽白雲寺清師琴 朱繼芳 
古寺沉沉晝日長，泠然清響發僧房。昭君別去顔如玉，蘇武歸來鬢已霜。山水無端言爾志，炭冰何事置吾腸。老來却愛虛簷外，雨滴梧桐一味凉。
送李敬則之昇揚 朱繼芳 
江北江南一葉舟，憑將往事問東流。錦帆月冷瓊花夜，綺閣風高玉樹秋。杜牧三生開笑口，劉郎五絕掉吟頭。淮山眼見詩人慣，高築詩壇汗漫遊。
次韻池上暮雨 朱繼芳 
濕遍欄干欲倚休，手中團扇漸知秋。細聲合作簷間溜，大點漂成水面漚。小小竹窗醒倦鶴，疎疎荷屋冷棲鷗。漁翁簑笠隨身在，立到黄昏釣未收。
書窗夏日 朱繼芳 
南風伊軋語窗扉，團扇無功白日遲。長恨老來方學易，自從春去不吟詩。蟲絲有力縈琴索，蛀粉無聲點墨池。偶出門前行數步，石榴花過已多時。
贈西蜀馮道士 朱繼芳 
峨眉山月照清溪，中有方瞳一羽衣。拄杖經行天下半，丹砂乞與世人希。千年城郭空歸鶴，萬里山河自落暉。安得與君遊汗漫，乘槎一問女星機。
次韻李黄州江淮偉觀 朱繼芳 
檻前卷箔見晴峯，夏口武昌西復東。三國六朝襟带地，孤城四水鼓鼙中。女牆夜送淮山月，老樹秋生夢澤風。君作此堂心萬里，應憐世上少英雄。
示醫卜逢松崖 朱繼芳 
我生八月十五夜，清淺斜河浸月華。顧兔擣殘千歲藥，牽牛引動半天槎。自拋蓬海傳方處，曾過成都賣卜家。今日相逢圓昨夢，一杯松下醉流霞。
陳令君增誠齋三三徑爲十二徑次韻 朱繼芳 
四家三徑各風流，今古悠悠貉一丘。拍甕新篘浮臘膩，繞堤老柳弄春柔。日邊黄紙催人去，霞外青山聽鶴留。若問西疇簑笠事，合還陶令一孤舟。
次韻野水花朝之集 朱繼芳  西湖
睡起名園百舌嬌，一年春事說今朝。鞦韆庭院紅三徑，舴艋池塘綠半腰。苔色染青吟屐蠟，花風吹暖弊裘貂。主人自欠西湖債，管領風光是客邀。
和秋房題半湖樓二首  其一 朱繼芳 
天目飛來第幾峯，峯前著屋貯虛空。濕雲低亞鈎欄角，缺月斜窺戶牖中。一水東西添柳岸，兩山南北欠樵風。住家欲作千年計，頃刻陰晴便不同。
和秋房題半湖樓二首  其二 朱繼芳  西湖
四明仙客此樓居，畢竟西湖壓鑑湖。曾謂家童欺賀老，不如沙鶴認林逋。蒲根釣水知深淺，柳外行人乍有無。此景天公厭多取，只分一半與吾徒。
栽松道者像 朱繼芳 
手便筇杖冷，脚厭芒鞋緊。兩袖吹松風，東岡復西嶺。
吳歌 朱繼芳 
鴈影江潭底，秋聲浦溆間。吳兒歌一曲，月子幾回彎。
草蟲便面 朱繼芳 
蝶舞蜂歌倦，蜻蜓看未休。誰知織婦意，方夏已思秋。
意行橋 朱繼芳 
我行且奚適，興盡忽自返。倒影射清漪，回光在橋板。
塵外 朱繼芳 
塵飛不到處，山色入芒屨。乘興一長吟，回頭已忘句。
鴻 朱繼芳 
鴻飛九天上，人在平地望。塵土與青雲，其間能幾丈。
聽雪 朱繼芳 
瓦溝初瑟瑟，隠几坐虛白。良久却無聲，門前深幾尺。
東菑 朱繼芳 
東菑足時雨，離離半青黄。田家不待穫，小摘炊新香。
畫舫 朱繼芳 
畫舫茭中出，青山樹上斜。浪醒孤客酒，塵蓋萬人家。
溪村  其一 朱繼芳 
櫸柳正當官道，漁舟偏繫柴門。今年春水深淺，看取層層岸痕。
溪村  其二 朱繼芳 
雨洗山光綠浄，波涵天影清空。草際自浮鵝鴨，柳陰分坐兒童。
漁翁 朱繼芳 
漁翁家在何許，慣宿蘆花不歸。昨夜江村欲雪，百錢買得蓑衣。
揚州 朱繼芳 
金陵王氣水東流，流到東淮古岸頭。夜半一聲天上曲，錦帆天子下揚州。
七夕 朱繼芳 
兒女穿針夜向分，樓頭月落尚鑪薰。憑誰爲覓機邊石，留取支牀卧白雲。
野望 朱繼芳 
帝青八萬四千里，更著脩眉一兩尖。古往今來愁得盡，不教我輩送愁添。
題李秋堂盟鷗集 朱繼芳 
相逢已恨十年遲，買酒吳山一夜詩。明日送春仍送客，柳花風颺鬢絲絲。
航海 朱繼芳 
地角與天倪，茫茫何處期。星回析木次，日挂扶桑枝。沉石尋孤嶼，浮針辨四維。飄然一桴意，持此欲安之。
橋西 朱繼芳 
雲澹風微日未低，瘦藤扶到小橋西。林花過雨相爭發，谷鳥無人自在啼。
淮客 朱繼芳 
長淮萬里秋風客，獨上高樓望秋色。說與南人未必聽，神州只在闌干北。
調宜州冷官不赴 朱繼芳 
瘴海南邊路淺深，客愁不待嶺猿吟。無人喚得涪翁起，分我桄榔橄欖陰。
辛亥二月望祭齋宮因游甘園  其一 朱繼芳 
山入湖光碧四圍，棋枰零落葑田稀。蒲芽短短鴛鴦冷，惟有漁師幾網歸。
辛亥二月望祭齋宮因游甘園  其二 朱繼芳 
朝霏作雨連天濕，春氣熏人到骨香。四望水亭無正面，有花多處背湖光。
辛亥二月望祭齋宮因游甘園  其三 朱繼芳 
海棠陰下小徘徊，屐齒深深一徑苔。忽聽銅鉦花外近，園丁說是主人來。
辛亥二月望祭齋宮因游甘園  其四 朱繼芳 
老眼看花興未厭，不知頭上雨廉纖。流鶑浪語春風恨，誰拗花枝插帽簷。
辛亥二月望祭齋宮因游甘園  其五 朱繼芳 
公事相妨一半春，今朝纔得自由身。眼中領畧能多少，細雨斜風便妬人。
晚眺 朱繼芳 
鳥飛欲盡暮烟橫，一笛西風萬里晴。山外有山青不見，微雲映出却分明。
次意一先生仙霞壁間韻 朱繼芳 
回首仙源隔彩霞，叢祠攫肉有饑鴉。貞元朝士重來晚，不見桃花見菜花。
宜春臺 朱繼芳 
定王米換長安土，北望長安日幾迴。更有築臺歸未得，憑高却望定王臺。
行路難贈蕭坦翁 朱繼芳 
行路難，居不易，旋買生柴煮一字。三千風月不直一杯水，何用狂吟動天地。君不見陸天隨，忍窮讀書白眼屠沽兒。又不見孟東野，載少於車車是借。丈夫吐氣摩星斗，六印黄金真唾手。莫吟詩，詩能窮人君不知。古人坐詩窮到骨，今人方笑古人癡。又聞夜半舟移壑，却嘆東門黄犬華亭鶴。人生短長無百年，富貴未必如賤貧。富貴賤貧何足據，出門總是亡羊路。居不易，行又難，况是長安十二門。相逢一笑豈易得，莫惜床頭沽酒錢。
送李秋堂赴京口酒人 朱繼芳 
客懷正頼春相與，苦欲留春天不許。送君一舸下南徐，落花起舞流鶑語。鮫人浴出扶桑繭，天女染作紅雲段。君從何處得錦機，借與人間爲樣看。青杏園深暖漏長，柳綿如雪撲酒缸。吳姬道字未端正，當壚學唱新番腔。貔貅百萬張頤仰，都將鐵甕盛春釀。有客高談四座傾，主人合序諸侯上。日邊此別各南北，君頤始髭我衰白。何以贈之折柳條，千絲萬絲心摇摇。
讀黄玉溪湯婆傳 朱繼芳 
君不見湯家阿泉驪山陰，出入宮掖承恩深。只流妃子脂粉氣，不暖少陵如鐵衾。又不見湯家阿池紫塞上，沉香霧擁將軍帳。天寒十指墮弓刀，底用空言如挾纊。何如韓時老湯婆，冬則飲湯惟腹皤。形模混沌婦女笑，閉塞其兌藏天和。老生門前十日雪，兩脚凍皴眠不得。斷無蠻素構心兵，頼有婆兮相暖熱。夫人竹氏青玲瓏，炎炎幾時奈秋風。婆耻居下常熱中，毋棄憔悴以御冬。得黄太史五字詩，厥孫傳之尤滑稽。霜風蕭蕭歲年晚，吾喜湯婆有完傳。
挽周伯弜 朱繼芳 
今日忽不樂，散行湖水濱。有懷天下士，遽作夢中人。醉語驚天地，狂歌哭鬼神。九原如可贖，那不百其身。
贈續芸 朱繼芳 
誰謂芸居死，餘香解返魂。六丁將不去，孤子續猶存。科斗三生債，蟫魚再世冤。向來詩作祟，揮涕對人言。
滄浪風月 朱繼芳 
我登滄浪亭，復歌滄浪曲。歌竟復長歌，杳杳山水綠。天風吹散髮，山月照濯足。爲謝獨醒人，漁家酒初熟。
有懷鷲山次僧芳庭韻 朱繼芳 
一塔與雲齊，尋僧路不迷。小舟沙鳥外，疎磬夕陽西。古樹含雲亞，春橋覆水低。鷲峰飛不去，夜夜子規啼。
柳 朱繼芳 
臨水送將歸，春風折贈時。而今三丈樹，元是手中枝。
鷗 朱繼芳 
採魚秋江上，鷗鳥來相隨。蕩槳忽驚起，雲天碧四垂。
天竺分韻得芳字 朱繼芳 
縹渺白雲鄉，天風吹曉凉。人尋水源至，路入樹陰長。晝靜聞晴哢，春餘拾澗芳。余心忽有得，欲語又還忘。
失題 朱繼芳 
千年白蝙蝠，來往撲人衣。洞黑鬼相語，天寒僧未歸。巖溫生石乳，煙起作林霏。城裏遥看處，唯應一翠微。
松澤西亭 朱繼芳 
高人太多事，寒夜本無魚。船子今何許，涇流只似初。白蘋秋浩蕩，黄葉晚蕭疎。更有斯亭在，乾坤一草廬。
桐江舟夜 朱繼芳 
蕩槳入虛碧，星河俱動摇。前村漁火近，別浦雁聲遥。對景知明月，回頭得暗潮。桐廬在何許，江路夜迢迢。
十暑 朱繼芳 
十暑江湖客，塵緇白苧衫。人沿沙島路，風捲海門帆。带雨厨煙重，通潮井脈鹹。家書言不盡，重拆又重緘。
西湖別業 朱繼芳  西湖
寥寥湖上趣，大似水雲僧。故國經年夢，寒窗獨夜燈。鞭聲爭輦道，月色淡觚稜。一覺平明睡，都人却未能。
春遊 朱繼芳 
雨過青青草，湖邊信馬蹄。夕陽沙路遠，春水板橋低。柳暗漁人屋，花香燕子泥。摩挲酒家壁，留著醉時題。
秋風 朱繼芳 
秋風欺病客，力氣復何如。髮短絲無數，衣寬带有餘。見人慵作禮，聞鴈强裁書。門外生秋草，呼童不要除。
再拜閬風帥幹寶謨郎中 朱繼芳 
家世蜀青城，摶扶幾萬程。神遊應八表，骨鍊已三生。舉酒呼麟脯，吹笙答鳳鳴。欲將余馬紲，蜷局不堪行。
刺桐 朱繼芳 
刺桐依客舍，晴綠上窗紗。昨夜還飛葉，來時未作花。鴉寒驚月色，人老惜年華。今度逢摇落，歸心一倍加。
清明 朱繼芳 
餳面留寒不肯濃，一年春事看成空。人歌人哭清明日，花落花開昨夜風。薄薄絮泥行燕子，深深茭蕩出鳬翁。西泠橋上多車馬，有底狂馳百歲中。
新秋雜興 朱繼芳 
晚煙起處是孤村，漠漠郊原白道分。菰葉池塘疎雨過，豆花籬落夕陽曛。遠山空闊圍天在，鄰杵丁東带鴈聞。獨自尋詩風滿袖，不知身入白鷗羣。
和政和顔令君韻 朱繼芳 
恰百年餘得縣名，從前官長是誰清。魚鮭市小通蠻遠，鷄犬村深見吏生。過客莫嗔厨傳冷，家人方喜俸錢輕。却愁明日朝天去，不得黄紬飽五更。
壽尚書意一先生 朱繼芳 
天上麒麟地上行，當年孔釋送徐卿。重來司馬兒童喜，初見歐陽老婢驚。黄道日開經幄霽，紫垣星近履絇明。本朝寶筴千千歲，惟讀書人共太平。
閑觀 朱繼芳 
閑觀造化餘，靜極悅自性。胡蝶忽飛來，吾心已無競。
幽尋 朱繼芳 
幽尋興不淺，歸路故遲遲。猿斷空山答，人行片月隨。
冷泉亭 朱繼芳 
白猿弄清泚，秋入山骨冷。老僧怯憑欄，忽失袈裟影。
溪橋 朱繼芳 
雲歸洞府癡龍睡，日澹山椒倦翼還。橋上行人橋下水，如今日夜不曾閑。
見野祭者 朱繼芳 
餳粥初香未賜煙，百金難買過湖船。南屏山下何年骨，猶向人間覓紙錢。
疎山矮師叔道場 朱繼芳 
白雲深處水茫茫，四百年餘古道場。我來不見矮師叔，手種樹身今許長。
行都春事詩 朱繼芳 
紫陌無泥雨後天，綠陰多處正鞦韆。土風未必知農事，也聽村夫說種田。
張子中牡丹圖 朱繼芳 
寫來猶是挾春嬌，想見當年魏與姚。花外小車看未了，杜鵑聲裏洛陽橋。
次韻胡仲方因楊伯子見寄  其一 朱繼芳 
此去廬陵定幾程，向來筇杖未經行。懸知征棹雲邊集，大有吟情雪裏生。
次韻胡仲方因楊伯子見寄  其二 朱繼芳 
楚渡食萍應甚美，舜祠吹玉直能清。二君即日青冥上，唯我青山带雨耕。
題飛來峰 朱繼芳 
元是西天住，飛來莫去休。未憑仙佛國，好似帝王州。彼樹亦如寄，吾生應更浮。白猿呼不應，松露滴獼猴。
錢塘江 朱繼芳  钱塘江
極浦無高樹，蒼茫只遠空。潮來江水黑，日出海門紅。兩岸東西浙，千帆來去風。中原山色外，殘夢逐歸鴻。
宋五嫂魚羹 朱繼芳 
柳下白頭釣叟，不知生長何年。前度君王遊幸，賣魚收得金錢。
靈芝寺 朱繼芳 
黄金匝地小橋通，四面清平納遠空。雲氣長扶天子座，日光浮動梵王宮。殘碑幾字莓苔雨，清磬一聲楊柳風。沙鳥不知行樂事，背人飛過夕陽東。
宿靈巖 張至龍 
樹杪鍾樓出半層，佛牀黠鼠弄殘燈。五更石上僧猶定，頭滿清霜喚不譍。
登東山懷朱靜佳 張至龍 
布石行山磵，雲封竹洞名。照池傳古貌，借箸數同庚。禽鬭巢幾覆，蛛閑網半成。冬深猶見菊，還憶晉淵明。
塞上曲 張至龍 
匣裏干將午夜鳴，碧油幢下夢魂驚。沙場燐火風吹起，半在骷髏眼底明。
紫微閣贈凌丹士 張至龍 
風林葉葉带新寒，匕箸虀鹽客味酸。兔抱粟眠傳道石，鹿銜花上拜章壇。沿崖取水和冰嚼，掃壁題詩當畫看。盡日玄房無俗話，山鍾敲月上闌干。
送鏡山僧游雪峰 張至龍 
海風迎鐵錫，半是水爲程。故國往來熟，空門宿食清。舊房雲借住，早路月同行。象骨最高處，師今履似平。
齊雲寺 張至龍 
雨疎分點下，略彴界橫塘。接竹通生水，搴蘿補壞牆。字塗窗眼黑，香染佛衣黄。未晚螢先出，蕭然兩畫廊。
化龍閣 張至龍 
鎸滿留題屋柱間，風吹醉面不知寒。漁舟撐出垂楊岸，驚鷺銜魚過別灘。
吊蝶 張至龍 
數日偎紅翅力慵，化成長夢別春風。却憐蟻爲埋香玉，舁入殘花土穴中。
寄胡竹洲 張至龍 
野菜生根土亦香，寒林晴久漏春陽。山臨古畫開當戶，蝸學名書篆滿牆。密竹旋刪嫌礙月，青柑遲摘待經霜。兒童閑取池頭水，剜破琉璃綠一方。
題白沙驛 張至龍 
霧裹峰頭薄似巾，路逢水後誤行人。山泉釀酒力偏重，石銚煎茶味最真。燕不傳家猶教子，梅纔有肉便生仁。枕邊學夢人方悟，未到鍾聲夢更頻。
贈劉介菴 張至龍 
一心憂道不開眉，懶扣黄扉謁故知。有累祇因難棄鶴，無疑何用苦求龜。常厨飲食夷齊輩，晚筆文章漢魏時。冷笑富家錢塞屋，蘭亭誰更有真碑。
馬升菴惠鞠苗 張至龍 
稅得隣東地一方，旋栽黄鞠待重陽。春晨摘落青苗葉，挼作秋花氣味香。
東林寺 張至龍 
滿院香風乍熟楂，猴孫抱子坐枯槎。頭陀不慣迎賓客，自折芙蓉供釋迦。
李梅磵雪夜留飲 張至龍 
擁爐收案牘，市遠隔諠譁。妓唱新填曲，僮分旋碾茶。花枝承雪重，燭焰受風斜。僦屋爲官舍，更深酒更賒。
宿易沖妙道院 張至龍 
松髮經寒亂不梳，夜來風減屋茆疎。吟邊凍指僵如鐵，袖裹枯筇畫雪書。
朱柏巖約南歸 張至龍 
忍聞秋管悲，猶未定歸期。吟咏窮邊長，艱難老後知。水寒魚上少，月閏雁來遲。不作膏粱夢，長令一劍隨。
橫峰感事 張至龍 
石角多情挽布衣，候蟲送響出林微。文章首面趨時好，字學偏傍徇俗非。綠水被風吹作白，密花因雨打教稀。歸鴉路熟知巢近，直望松林盡翅飛。
答黄芳洲 張至龍 
抱膝書樓望太清，一生心事月同明。因過隣寺分茶供，閑取高僧史傳評。
餞翁丹山發南浦 張至龍 
鳴鳩語燕近清明，柳絮風輕秧水平。一带春流多斷岸，盡緣倒樹當橋行。
點史 張至龍 
水草山花各自春，閑居常謹坐船身。忠言似藥偏醫國，好句如金不療貧。王霸興亡難諱史，彭殤壽夭不由人。感來莫計更深淺，祇見蒼頭換燭頻。
採蓮曲  其一 張至龍 
荷葉籠頭學道情，花妝那似妾妝清。雙雙頭白猶交頸，翻笑鴛鴦不老成。
採蓮曲  其二 張至龍 
拗落圓房響釧金，背人細數子藏深。不嫌到手多尖刺，祇怕傷人有苦心。
子期臺 張至龍 
拾葉題詩愧不才，袖遮微日上層臺。山僧分我松陰坐，隔岸花香渡水來。
武夷山 張至龍 
九折滄江轉葦航，花間流水自宮商。巖開天綫登無路，殿鏁僊金拜有光。曝背龜從平石上，避人猴向險枝藏。斷橋盍有重紅日，狂欲乘風扣魏王。
擬韓偓體 張至龍 
一聲阿鵲顫鸞雙，學調新詞未得腔。拜了夜香郎喚睡，旋收鍼綫背銀釭。
題隠者壁 張至龍 
寒著麻衣餒食薇，樂山清興只琴知。蛛經圓網當中立，蜂徙新厨出外飛。山脊倚天無改日，草根埋雪有青時。莫言鴻燕多相背，去去來來共一機。
雨中過陸家園 張至龍 
斜搭鞦韆窗半扃，行人屐送隔牆聲。群花相倚啼妝面，苦不催晴怨懶鶑。
寄苕川故人 張至龍 
千古長情祇翠岑，休談點石化黄金。秋來國事方嘗膽，病後禪機忽上心。老眼看書嫌字細，乾喉飲酒喜杯深。幾回空檢斑衣篋，望斷白雲天外陰。
晚窗 張至龍 
風約鍾聲落耳根，歸鴉點點不成群。前山野燒青煙起，散滿空中作暮雲。
喜楊琴隠至 張至龍 
世塗多不平，擇地度吾生。風靜花遲落，雲移月倒行。自抄閑作改，客借古琴評。凡事虛空裏，何勞苦著情。
寄寶林僧 張至龍 
磨折英雄輩，無停日月梭。達人愁夢少，明主直言多。藥試單方驗，碑評近本訛。吟成無愛者，寄與病僧哦。
巴嶺 張至龍 
處處柴門掩半邊，鶑啼綠樹隔炊煙。竹梯閑倚柔桑畔，定是人家蠶正眠。
楚節西塘省鞠 張至龍 
鞠胎綠蕊未曾成，百種藂中半忘名。試檢記花牌字看，春籬醉墨欠分明。
槎 張至龍 
槁形冷度幾晨昏，不受東風一點恩。却有僊人求作伴，浪游星渚到天門。
古別離 張至龍 
扶上花驄酒半醺，望沉鞭影暗銷魂。離情恐被行人覺，背拂菱花補淚痕。
峽口 張至龍 
峽深猶有路，泉遠不知源。禽學鄉談語，山填野燒痕。晚風樵笛塢，春日酒旗村。茆舍人耕罷，鳬雛浴水渾。
北津 張至龍 
獨立長橋喜近城，半闌斜日又催行。船過別浦波痕沒，堠立當塗里界明。古木雲邊僧住處，落花風裏鳥啼聲。青山莫道渾無事，日與行人管送迎。
江常菴出武夷 張至龍 
厭居京洛說行持，袖裹青蛇上武夷。僊爲寫真供御覽，天憐病眼召神醫。江中白石差龍斲，洞裏蒼松带鶴移。無事出山衣屨濕，滿城風雨鞠花時。
晚步寄劉澂齋 張至龍 
縱橫屐齒印蒼苔，夢筆山高翠作堆。日带晚光歸海去，風傳秋信下天來。竹開小路通螢過，松守空巢待鶴回。蚋甕乾坤還自樂，何須金屋玉樓臺。
簡勝上人 張至龍 
林深嵐氣重，一犬吠寒煙。高思天雲外，新房柏樹邊。愛蒲尋石種，惜茗濾泉煎。昔創如來殿，老於師一年。
演雅十章  其一 張至龍 
麒麟感世出，鳳凰覽德至。人苟常見之，應不指爲瑞。
演雅十章  其二 張至龍 
櫩蛛巧經網，林鳩拙營巢。孰知拙反勝，網壞巢獨牢。
演雅十章  其三 張至龍 
雀食野人田，燕栖公子堂。野情饑亦樂，依人難久長。
演雅十章  其四 張至龍 
猩猩隕機穽，鸚鵡鏁金籠。言笑適爲累，緘嘿斯保躬。
演雅十章  其五 張至龍 
蠶飽辦絲課，蜂忙供蜜工。役役爲人勞，衣食還自空。
演雅十章  其六 張至龍 
鵲鳴人共憐，烏鳴人共嫉。祇因聲妍媸，何心報凶吉。
演雅十章  其七 張至龍 
江鱗行比目，沙鴛睡交頸。不知山兔寒，清夜顧蟾影。
演雅十章  其八 張至龍 
饑鷹健搏兔，饞鷺勤捕魚。各爲口腹累，不聞有騶虞。
演雅十章  其九 張至龍 
犬眠蒼玉地，貓卧香綺叢。倘無鼠與盜，貓犬命亦窮。
演雅十章  其一○ 張至龍 
墨魚黑覆形，火螢明照身。拙於用顯晦，蹤跡徒自陳。
寓興十首  其一 張至龍 
孤燈照長夜，膏盡燈影滅。劃見窗戶間，鮮鮮有明月。
寓興十首  其二 張至龍 
日夜江水流，不海水不止。孰謂流去者，不是海中水。
寓興十首  其三 張至龍 
東日照瓦霜，西嚮界餘白。莫言日不到，日光來未及。
寓興十首  其四 張至龍 
遲月上深夜，新蟾不終夕。何如月圓時，通宵照無極。
寓興十首  其五 張至龍 
種鞠一百叢，九月開盈枝。莫言無好花，好花開較遲。
寓興十首  其六 張至龍 
庭前無繁植，疎竹附梅坡。雖然無巨蔭，明月飛來多。
寓興十首  其七 張至龍 
草蟲設細網，小穽不可見。日日朝露中，群白草間現。
寓興十首  其八 張至龍 
高風吹秋霜，庭前百草死。誰知草有根，昨夜東風起。
寓興十首  其九 張至龍 
夏月灌鞠根，見花在秋日。先時不施工，臨花已何及。
寓興十首  其一○ 張至龍 
十年插柳枝，今與高樹齊。垂條綠春風，上有流鶑啼。
梅花十詠 梅梢 張至龍 
根清條不肥，影落明月地。凄凄欲寒時，胚腪已生意。
梅花十詠 蓓蕾 張至龍 
歷歷銜冰霜，綴作珠的皪。香色俱渾然，花中之太極。
梅花十詠 欲開 張至龍 
凝成姑射姿，幽潔世所獨。春近迫芳心，羞澀破唇玉。
梅花十詠 半開 張至龍 
五出稍敷露，不受塵目愛。鮮鮮著精神，獨於此時最。
梅花十詠 全開 張至龍 
昨夜東風多，花神莫之禦。玉立對幽人，十分盡情吐。
梅花十詠 欲謝 張至龍 
垂垂雪中枝，暗裏度香遠。忽動調羹機，黏枝花力軟。
梅花十詠 半謝 張至龍 
旋隨瓊霙飛，繞我茆屋角。結子意漸濃，豈爲羌管落。
梅花十詠 全謝 張至龍 
冰花不留丁，收香盡藏白。一朝作陳人，遜與桃李出。
梅花十詠 小實 張至龍 
青青長朱裳，小摘脆不墮。勿欺如豆微，中懷仁已大。
梅花十詠 大實 張至龍 
圓碧日益肥，磊落壓枝重。雖然苦味酸，酸中藏大用。
山礬花 張至龍 
漫山白蕊殿春華，多貯清香野老家。頻向風前招蝶使，密通家籍省梅花。
立春 施樞 
雪花風細拂春旗，一色雲邊漏暖曦。群吏守文行故典，長官書祝致新祠。土牛底事遭身碎，綵勝隨時把鬢欺。爭似野人閑可睡，枕邊搔髮自吟詩。
感春 施樞 
等閑覊旅欲歸難，又見蔬盤簇綵幡。九十日春從此始，萬千心事對誰言。梅邊粉墜寒香骨，草際青歸野燒痕。且把一杯酬好景，花風今日已翩翩。
春前一日雪 施樞 
曆頭只有今朝臘，猶雨霏霙滿太虛。六出試妝梅欲妬，萬花飄絮柳難如。雲凝慘送玄冥旆，風舞歡迎青帝車。始信春工多富貴，便堆白玉滿前除。
春多日 施樞 
春到溪山已近旬，尋春猶自負深情。愛閑長向梅邊立，趁煖時從竹下行。苦乏詩材無可借，更嫌酒病有餘酲。算來豈是因名利，纔有關心便不清。
贈湖邊柳 施樞 
亂撒鵝黄拂曉晴，天涯多少故人情。遊舡空逐輕陰轉，半屬春風半屬鶑。
夢遊徑山值雪擁爐賦詩 施樞 
雪天元自冷，何况是山中。雙徑衝寒霧，千林戰晚風。室中人已定，爐內火常紅。萬事皆如夢，誰知夢亦空。
次蒙齋至日韻 施樞 
試檢清臺曆，黄宮氣已回。功名難强致，歲月任渠來。雨逕猶存菊，煙村可問梅。爲貪吟有伴，到此又徘徊。
玉泉 施樞 
水蹟無增減，從知地有靈。羣魚潜異窟，一芥納滄溟。濟隠新留詠，超師舊講經。聖時調玉燭，龍睡不須醒。
老僧念佛 施樞 
身世皆空境，知空自不悲。何須臨暮日，逐急念阿彌。裴相安心際，維摩懺罪時。同歸無有地，明月在秋池。
和菊潭韻題秋潭買山圖後 施樞 
身世如萍漫浪休，機心誰遣誤沙鷗。從來風月驚人句，即是湖山買屋謀。訪友定尋雲外寺，携壺須上竹邊樓。知音自有漁樵侶，莫被人稱第一流。
對雪 施樞 
怪得連陰不放晴，直教飛雪試輕盈。風回冉冉霓裳舞，雲暗紛紛鶴羽明。大似梅花饒一出，薄於柳絮更多情。披衣端爲詩催起，吟得詩成分外清。
霸國祠 施樞 
瓶笙驚晝睡，此意有誰知。蛙井成何事，鴻圖豈易窺。一身雖戮辱，萬姓免瘡痍。茅土今何在，惟存霸國祠。
早起 施樞 
早起看花露，西風把鬢欺。心清多在道，夢好亦成詩。過但思求己，生無事皺眉。功名緣底事，到手却如遲。
漕闈揭曉後述懷 施樞 
畫眉深淺與時殊，肯向堂前怨舅姑。自是吾儂多蹇薄，可堪爾汝肆揶揄。心知不是池中物，眼獨羞看屋上烏。得喪總爲身外事，不如委命樂樵蘇。
聞雁 施樞 
飛盡沙田到水鄉，年年來往爲誰忙。只貪月夜蘆花宿，不是將身傍稻粱。
通真觀  其一 施樞 
不到凝安二十年，丹青一幅尚依然。青牛已去仙蹤遠，却有山禽下玉田。
通真觀  其二 施樞 
桃源事已成荒幻，那更形容學避秦。欲訪舊蹤無處覓，滿山花落不知春。
泛月夜歸 施樞 
短艇衝寒泛淺沙，滿溪明月浸蘆花。忽驚遠岸燈光發，籬落蕭疏一兩家。
龜溪市橋見月 施樞 
樓臺疊翠繞清溪，淺澹雲邊月一眉。行到市聲相接處，傍橋燈火未多時。
寄寶藏壁天瑞 施樞 
路轉小橋東，群龍擁梵宮。荇花明晚水，蓮葉向秋風。匠斧應休役，禪窗定費功。笑他塵俗者，客路每匆匆。
夜寒有作 施樞 
可怪輕寒薄短衾，起來搔首傍燈吟。百年易老風前鬢，萬事難侵水樣心。雁叫雲天秋渺渺，蟲鳴露砌夜沉沉。朱絲自寫無人識，一曲寥寥太古音。
入京 施樞 
何期又泛玉京船，行止於人不偶然。寒力勝如前兩夜，世情熟似近三年。只將興味留詩裏，苦乏工夫到酒邊。萬事看來忙不得，只須委順樂吾天。
憶孤山 施樞 
孤山不是遠，只隔鳳城門。爭賞詩家句，誰招隠士魂。秋風林下塚，寒月水邊村。擬待梅花發，長吟酹一尊。
小樓獨坐用菊潭壁間韻 施樞 
簾捲疏風入小樓，夕陽銜雁欲西流。無人細說吟邊事，獨有黄花共晚秋。
別高家店 施樞 
獨抱朱絃識者稀，湖山與我獨相知。烟迷柳岸經行少，月照梅窗做夢遲。酒價寒高誰與貰，衾綿夜薄自多思。歸舟又值商量雪，好似清溪訪戴時。
夢回 施樞 
銀漏迢迢箭緩傳，夢回月在早梅邊。小池凍合寒蘆折，應是鴛鴦夜不眠。
馬上 施樞 
只爲溪山有宿盟，兩旬兩度此經行。馬嘶險逕霜蹄滑，鷗舞平沙雪羽輕。豪氣不從塵外減，新詩偏向道間成。梅花似有相迎意，野水籬邊數蘂明。
讀真西山奏疏 施樞 
戎狄從來不可憑，誰令漢祖議和親。連衡休易從游說，厝火當憂卧積薪。黯在淮南謀自寢，亮亡司馬志方伸。本强始見遐衝折，信是經綸直要人。
新月照雪 施樞 
等是尋常月，因添雪更明。看他同樣白，與我一般清。睡鶴應難認，棲烏亦屢驚。梅花仍有意，相伴聽寒更。
雪晴 施樞 
送臘終宵舞，知春破曉晴。燒痕隨草長，霽色映梅清。溜滴簷簪折，冰開沼鏡明。夜窗如對月，還又憶輕盈。
對雪 施樞 
誰使霓裳逞細腰，隨風盡日袂飄颻。飛花却訝春將遍，舞片還驚凍易銷。看熟似同鷗過渚，興仙剛道鶴沖霄。吟成誰與相酬酢，頼有疏梅伴寂寥。
正月十四夜 施樞 
覊游偶值上元時，蓮艷燒空照錦溪。堂上珠簾如水浸，庭前鰲架與山齊。風傳鼓吹春聲閙，雨遏笙歌夜語低。自笑蓬窗勤苦士，何當太乙爲燃藜。
新晴 施樞 
寒窗寂寞度殘冬，接得春來雨又風。芳思悠悠空自遠，清游款款與誰同。林梢淡抹烟初霽，菜甲新抽土旋融。多謝殷勤簷鵲舞，數聲足喜夕陽中。
分韻春字 施樞 
柳外鶑聲錯喚人，小樓吟苦不知春。落花飛過秋千去，一片閑情客裏身。
綠字韻 施樞 
曉帳香銷閑畫燭，夢回山斷屏風曲。輕烟細雨客情多，南浦草隨新漲綠。
書事 施樞 
閑時但覺求人易，險處方知爲己深。世事盡隨流水去，白雲自識古人心。
所見 施樞 
齊眉沉醉綺羅叢，心事誰知付去鴻。不惜千金留粉黛，更無一語怨東風。
閨思 施樞 
簾底臨鸞惜歲華，鬢雲慵掠寶釵斜。落梅香斷無消息，一樹春風屬杏花。
湧金門外 施樞 
柳絲舞困起炊烟，羅綺相催欲上船。貴冶亦知春有夜，煖沙還付白鷗眠。
春夜賦小字 施樞 
岸桐花開春欲老，目斷斜陽芳信杳。東風不筦客情多，杜鵑啼月青山小。
再行湖上 施樞 
樓臺萬疊照斜暉，紅褪園林綠漸肥。艷是杏桃開過了，春風吹到野薔薇。
小樓對月 施樞 
京國誰曾念旅游，閑情芳思兩悠悠。却因今夜欄干月，引得春風上小樓。
晚望 施樞 
芳草迢迢客路長，柳邊吹絮燕泥香。桐花拆盡春歸去，猶倚危闌問夕陽。
再賦酬吳鞠潭 施樞 
酌酒酬春醉晚紅，誰知書劍兩無功。漁竿冷浸半絲月，牛背閑消一笛風。仙夢不隨狂蝶亂，家書只倩素魚通。友聲更擬遷喬去，底似人情較異同。
覽鏡 施樞 
心到無營本倦游，何期身又客王州。匣藏青鏡閑情薄，衣染紅塵滿面羞。風月幾曾於我少，波濤半是爲人憂。故山幸自堪耕釣，不必生涯足是休。
牡丹 施樞 
天然貴格鎮群芳，細雨叢中試寶妝。肯與亂紅爭國色，甘同柔綠挽春光。玉闌倚困嬌無力，金鴨沉煙不敢香。可惜承恩亭北賦，苦無妙語告君王。
留別詩僧 施樞 
家山方繾綣，客路復西東。自念依明世，誰令策雋功。三盃桑落酒，一棹柳花風。別後詩應好，吟成寄短筒。
送春 施樞 
相逢九十日，彼此惜芳期。折柳停閑騎，嚼花吟好詩。經年行遠別，對景起深思。日落不知處，四山啼子規。
懷友人 施樞 
錦野重來已秀葽，雨肥梅杏粉痕銷。晚山四面子規叫，曉樹一聲婆餠焦。耐久交當如水淡，慣游身亦似蓬飄。老鶑不省春歸久，猶自教雛學徙喬。
後塢示壁天瑞 施樞 
幾年不到巳公齋，客裏明知未定家。生滅無邊方共語，滿山春雨落松花。
即事 施樞 
暝色分烟上遠峯，雨聲斷處又晴風。寶香羞冷閑情遠，落盡薔薇一架紅。
簷玉鳴 施樞 
嘵窗風細響簷鈴，一曲雲璈枕上聞。夢斷不知仙路杳，鶴銜松露入青雲。
東天目  其一 施樞 
不辭巇險訪龍潭，潭底無窮碧似藍。亂石鳴灘溪過九，飛泉瀉瀑塹分三。雖然道士能相引，不比樵人得盡諳。怊悵飛橋無路到，乘風應許御雲驂。
東天目  其二 施樞 
不謂山行得此晴，有名勝處必須經。玉田草滿春無極，石室人稀夜不扃。自料俗情應厭倦，誰知幽意在空冥。碧桃却似傳消息，一曲瓊歌月滿庭。
西天目 施樞 
苕水之源出此山，地如邾魯始躋攀。三池浚澤高岡上，一勺爲霖反掌間。著脚不知蒼漢近，無心直共白雲閑。何時結屋枕泉玉，滌盡塵根學大還。
題朝陽洞中 施樞 
一吸龍泉萬慮清，更尋古洞入柴荆。桃花落盡春無路，獨許騎鸞上玉京。
題至道宮雲巢軒 施樞 
碧霄路底作生涯，雲亦何曾定有家。月印天池心宇浄，水鳴環珮出松花。
別天目 施樞 
東尖森洞穴，西目浚淵庭。三日若爲霽，群龍亦有靈。立依松作蓋，坐倚石爲屏。猶恨歸鞍急，回頭望遠青。
聞西山訃音 施樞 
奪到斯人處，天心亦杳冥。嘉謀猶未罄，直道信無靈。四海方思雨，中營忽隕星。群賢知孰附，客泪欲飄零。
芍藥  其一 施樞 
雖殊桃李競年芳，色相惟應付夢鄉。綸閣曾看金縷艷，蘂宮初試玉樓妝。露凝深淺烟中淚，日汎溫柔雨後香。幸蜀歸來花正好，可憐不忍看嬪嬙。
芍藥  其二 施樞 
天女霜刀剪亦難，露紅烟紫碧闌干。步摇衣袂飄霞珮，鈿合釵梁間寶冠。枝上任他無力笑，燈前還作有情看。采根若可蘇民病，始信無經載牡丹。
玉蝴蝶花 施樞 
芳意深深掩綠苔，粉團香翅自裴回。多應又怨春歸早，化作飛花滿樹開。
小瓊花 施樞 
合是孤根在廣庭，世間那得此雲英。霓裳一曲天香散，惆悵瑶階月自明。
午寢 施樞 
舊詩零亂滿藤牀，綠映簾深一縷香。午夢驚回槐國遠，浮生消得幾斜陽。
道間 施樞 
一溪新綠漲晴沙，傍岸疏籬八九家。桑葉又抽麻正長，綠陰深處響繰車。
再觀錢廟 施樞 
荒碑五丈蘚生花，飛鼠巢梁壁綴蝸。華胄遥遥天下滿，不知誓券落誰家。
牆外竹 施樞 
森森新竹亞牆屏，籜解餘斑粉泪零。幸入詩家窮相眼，可能不爲此君青。
題鶴林丈室用俞紫薇韻 施樞 
物我相忘付八還，偶來瓊舘扣霞關。玉峯自有三生約，塵世真同一夢間。華表風清丹頂去，緱山月冷碧笙閑。當知象外機無息，肯羨黄金繫九環。
五到洞霄兼似沖妙 施樞 
多謝名山不厭人，五來此地著閑身。泉聲带雨驅煩暑，空翠縈風絕點塵。金鼎火能知應候，玉壺花自占長春。何時許證三生約，乞借烟霞與卜鄰。
楊蟾川鐵佛普度會  其一 施樞 
重陰九壘幾曾開，廣布陰功亦異哉。八景定中朝十極，五雲深處步三台。烟騰綠字鸞初下，月照黄壇鶴未來。去地一珠如黍米，天人競湊鬰羅臺。
楊蟾川鐵佛普度會  其二 施樞 
煒燁神光燭素屏，苦魂蒙度語堪聽。但知實相皆非相，自證無形入有形。火煉赤鑪超上景，水流華沼蕩寒庭。功成試問誰能似，元子真人舊典刑。
夜泊黄灣 施樞 
移近黄灣泊短篷，野雲垂地一溪風。渚香吹散荷花雨，幾點流螢出葦叢。
夜凉聽雨 施樞 
暑雨沉沉夜正深，凉欺客枕夢頻醒。雖然未是秋時候，滴在梧桐亦厭聽。
西河柳 施樞 
一把輕絲拂地垂，柔梢淺淺抹燕脂。絮花吹盡枝方長，却恨春風未得知。
三過垂虹 施樞 
秋來三度過垂虹，灝氣橫江水接空。帆影輕浮千幅月，漁竿冷浸一絲風。楓初落葉前村近，荷有餘香別浦通。笑拍闌干天地闊，鱠鱸樽酒許誰同。
滄浪 施樞 
長史遺蹤二百年，直教名字到今傳。渚香細浥蓮須雨，野色輕團竹尾烟。但得幽情關水石，何須隠迹痼林泉。客中正有塵纓在，來此清遊亦是緣。
水次秋蚊可畏 施樞 
利觜似花鷹，針膚不暫停。有生何蠢蠢，藏毒在冥冥。亂舞迷昏水，喧聲接曉汀。風威秋晚勁，看汝易飄零。
中秋日虎丘呈庾使東畎先生 施樞 
蹇步接輶軒，於山亦有緣。劍鋒遺斷石，閣影倒平田。紫日穿林暝，黄雲共野連。清輝無著處，月伴使星圓。
清夜 施樞 
客身隨取止，一室冷如冰。景遠吟何託，情疏夢不曾。雨粘初蘚壁，風謝欲花燈。豈是無家者，甘爲有髮僧。
客中雨思 施樞 
細雨粘雲結晚愁，黄金垂地菊錢流。風來不覺窗聲戰，分却覊懷一半秋。
聞鶴 施樞 
誰家嘹唳九臯聲，客夢初回曉帳清。華表不知仙路遠，剛隨寒角轉殘更。
秋夜即事 施樞 
斷雨寒雲過暝窗，落桐葉葉是凄凉。楚山不入清宵夢，月影蛩聲滿桂薌。
對菊 施樞 
欲荒三逕負歸期，魂夢何曾到短籬。九辯不歌陶令老，清香還許入誰詩。
開爐次夕以不禁離抱來訪宏菴挑燈細語漏促忘歸即事有賦時黄澹翁在焉 施樞 
客裏情懷不自如，夜深來訪子雲居。挑燈細按新翻曲，拂案同看舊架書。梧葉敲風蛩砌冷，菊香銷雨鶴庭虛。相逢且與開眉笑，莫遣吟邊酒琖疏。
雪 施樞 
只消頃刻便漫漫，人亦求窺造化難。柳外情知非絮落，梅邊誤作有花看。朱門合席持杯煖，紫塞分屯坐甲寒。慨想英雄當此際，肯分事業與袁安。
賡庾使和毛君玉送墨梅韻 施樞 
東風吹上歲寒枝，筆下工夫頗涉奇。此操直應同晚節，有香亦合伴冰姿。淡於淺水籠蟾夜，清似疏籬壓雪時。春在小窗橫幅裏，調羹深意許誰知。
蠟梅送東畎先生併寓探梅之意 施樞 
澤國寒深未見梅，東風何日到南枝。玉堂應有新消息，恐是人間未得知。
劍池 施樞 
雨壁烟崖翠蘚長，龍泓冷浸斗牛光。獨憐有水清無底，不洗花池粉膩香。
生公講臺 施樞 
千人湊座雨天花，片石雖頑識當家。萬境俱空非有相，漫留塵跡與人誇。
寄陳藏一 施樞 
萬人如海亦紛紜，還著江湖有限身。題葉恨深波影遠，嚼花吟苦月痕新。羨君朝市情俱薄，笑我山林趣未真。名勝搜羅能盡否，細論何日許相親。
送同幕劉正父召試 施樞 
合是冰壺寘露寒，果然筆札對金鑾。雖云經世談何易，謾道憂時事轉難。正氣必能回壞證，中流當與障狂瀾。熟知議論平如砥，且把清規作樣看。
紹興城隍廟 施樞  太湖
江頭曾夢見，髣髴此山川。幻說從何證，來游即是緣。嫗言前世事，我是太湖仙。神理俱冥漠，清香謾致虔。
借張憲韻述懷呈東畎先生 施樞 
早起看秋意，山前深未深。水香飄遠渚，晴色上平林。風雨一雙鬢，江湖萬里心。何期來此地，時作短長吟。
初泊世綵 施樞 
不問蕭條傳舍空，來欹客枕聽西風。一庭明月無人筦，秋在梧桐落葉中。
早起 施樞 
簷前鳴玉響丁東，清夢初迴鶴帳中。早起井梧飄一葉，方知昨夜是秋風。
風雨 施樞 
入夏惟憂旱，秋來却浸霪。風聲連海響，山氣與雲深。望歲丹心切，憂時白髮侵。旅中無別事，隠几自長吟。
禹廟 施樞 
衮服嚴常祀，平成萬世功。圭璋藏道室，弓劍莽幽宮。石定今猶在，梅梁事莫窮。幽尋須作計，多恨雨匆匆。
高園  其一 施樞 
入門雖較小，中却是壺天。委曲松篁逕，清新錦繡篇。蟠胸有丘壑，隨處是林泉。更讀鰲峯句，風流似謫仙。
高園  其二 施樞 
扁名俱不俗，難得此規模。一鏡荷香冷，四圍花逕蕪。沼寬魚自樂，竹靜鶴同孤。倣盡東州景，何須作畫圖。
夢前室 施樞 
長夜幾年別，傷哉千古心。自因緣較淺，不是老相侵。熊夢如先兆，鸞膠豈續琴。曉窗秋葉響，不覺淚盈襟。
西興寄呈東畎先生 施樞 
生平未始識東州，不謂招邀得漫遊。南鎮門前秦望曉，西興浦口浙江秋。風搏怒氣潮初落，山湧青冥雨乍收。豈爲登臨重回首，使星只在五雲頭。
輪差祝聖所拈香  其一 施樞 
瓣薌來謁玉晨宮，月在觚稜絳闕東。轉向御街西畔過，朝天萬馬正匆匆。
輪差祝聖所拈香  其二 施樞 
幾度來游幾賦詩，又因將命到靈芝。三呼祝了君王壽，偷眼湖光立片時。
至日謁廟吳山見日初出 施樞 
曦龍浴海上扶桑，雲表輝芒燭萬方。史觀繽紛書瑞色，禁城奕燁鎖祥光。從知繡線添紅影，獨喜丹心向太陽。節裏官閑無一事，諦觀易道靜焚香。
廨宇傍河彷彿家居 施樞 
合是清溪近處居，在官却與在家如。柳風拂岸時鳴櫓，梅月橫窗夜讀書。休問舟閑無喚渡，須知水到自成渠。俸錢已足供薪粒，比著簞瓢儘有餘。
昨夜 施樞 
昨夜陰風刮地鳴，亂敲窗紙夢魂驚。壁寒剝落泥成片，屋老漂摇瓦作聲。野市霜明人蹟險，官河水冷客舟橫。翻思带甲眠戈者，何幸吟身傍帝城。
月夜憶梅花 施樞 
夜深寒月照窗紗，忽憶林逋處士家。鷗鷺正眠烟樹冷，不知誰可伴梅花。
生朝報恩夜醮 施樞 
絳節翩翩七寶車，謠歌飛上玉皇家。鶴壇月冷天風靜，開盡碧桃無限花。
菊潭賦小窗睡香次韻 施樞 
兀兀蒲團萬慮除，定回寒月滿康廬。幽香自有禪心會，春不相知亦任渠。
夜聞城中簫鼓 施樞 
簫鼓喧天競看燈，都民應喜見昇平。芳心自不同年少，細嚼梅花坐月明。
和東圃鄭震見寄 施樞 
薄宦來京洛，相逢久更親。丹心期爲國，白髮易催人。月冷烏驚夜，霜明鷄喚晨。呤邊頻自感，還染九衢塵。
題桃源圖 施樞 
山中與世不相關，鷄犬桑麻盡日閑。傍水桃花春爛熳，誤傳消息到人間。
和菊潭玉泉韻 施樞 
不是靈源透碧虛，可容六六化龍魚。講經人去前湖暝，翻手爲霖自有餘。
酬瓜疇趙鑪夫投贈 施樞 
謀生百拙世無如，贏得心清剩讀書。薄宦喜從京國路，閑身還似野人居。濟川事業歸商傅，獻賦聲名羨子虛。歲晚且留梅作伴，吟邊月冷一枝疏。
仲孚歲晚書懷因次其韻 施樞 
終有徵書訪綺園，心期獨向老天言。物情已逐東風轉，未必全歸野燒痕。
端平除夕 施樞 
宦游來此亦隨緣，過了新冬又餽年。今夕桃符猶自寫，明朝柏酒讓誰先。但令世道皆平地，此外身名任老天。春與詩家如有意，早傳清夢謝池邊。
嘉熙元日 施樞 
先春一日紀正元，熙號初更氣候暄。萬象光隨黄道轂，千官班湊紫宸門。梅迎霽色來窗底，柳挽和風到水根。但願時平年事好，升湛有命不須論。
立春 施樞 
彩勝飄春上鬢蓬，倚欄一笑問東風。青青柳眼梅花面，纔染陽和便不同。
雨後道間見紅梅 施樞 
玄都境界玉堂身，輕裊湘裙步曉陰。昨夜雨肥添酒暈，紅情染得十分深。
盆梅 施樞 
白玉堂前樹，誰移此地栽。看教清意足，喚得艷陽回。舞片疑雲墮，留香待月來。只應標格好，獨爲歲寒開。
春雪 施樞 
臘裏霏微未許多，春來舞片却交叉。混成天地皆同色，點染園林盡著花。岸蹟雲凝迷去鷺，屋頭烟煖見饑鴉。東風畢竟能融化，不放寒澌冰柳芽。
再雪 施樞 
投曉又翻飛，春風亦被欺。須知寒徹夜，勝似臘殘時。艷粉同梅落，輕花替柳吹。渾然成片玉，凍合在前池。
題龍首圖 施樞 
變化成來體勢高，坐令幽思起雲濤。春雷一鼓驚頭角，碧海風輕衮絳桃。
落梅 施樞 
粉香銷盡骨猶清，望斷瑶臺轉有情。便是百花無此分，看看事業到和羹。
桃花 施樞 
武陵人去水橫陳，獨向玄都管領春。日暖風輕塵撲面，劉郎空老苦吟身。
宿接待寺 施樞 
梵境忽巍峩，門前對市河。有心弘誓願，於此接經過。郭近人聲雜，簷高雨氣多。規摹踰百載，猶說喻彌陀。
宿龍泉寺 施樞 
既濟功成列左玄，餘波猶作世間泉。苔荒碧甃龍宮寂，庭老梅花月在天。
橫瀆岸邊梅花方開  其一 施樞 
雪染梅花倚道傍，亭亭野水弄幽芳。東風似賞孤高意，未許飄零一片香。
橫瀆岸邊梅花方開  其二 施樞 
竹籬茅舍本相安，誰與移根入畫欄。儘道重簾妨暖日，疎枝却得護春寒。
橫瀆岸邊梅花方開  其三 施樞 
風標夐與萬花殊，可有塵埃染得渠。把住瓊枝相晤語，只疑身在玉堂居。
雙路 施樞 
王命驅馳不敢輕，文書要覈去來情。青山步步生幽意，碧澗悠悠趁遠程。春淺禽聲猶自小，泥酥馬蹟正宜晴。地名見說名雙路，便舍崎嶇就坦平。
實際窗前睡香 施樞 
瑞錦窠應對錦郎，誰將靈種到幽坊。山深月冷梅花老，壓盡群英是此香。
石橋接待  其一 施樞 
當年立雪直齊腰，宗旨流傳到石橋。風急窗寒燈影遠，疏梅無語夜薌銷。
石橋接待  其二 施樞 
手筆華嚴梵笈新，更開寶地接迷津。一聲金磬人初靜，月照空山草自春。
聞寺中曉鼓 施樞 
靈鼉一鼓振潮音，征夢迢遥枕畔聞。語斷頻伽天正曉，松風吹散滿山雲。
跨水道間 施樞 
店舍總迢遥，山深轉寂寥。看鷗臨遠水，下馬過危橋。晴雪林間少，春風野外饒。此行爲王事，旅食任蕭條。
峮山舖 施樞 
未說路行難，山深分外寒。晚村林隠寺，春磵石鳴灘。薄宦曾無補，勞生敢自安。羽書雖較少，備禦莫教寬。
杏塘 施樞 
境接江東界，郵程是杏塘。雨喧茅屋小，泥滑草橋長。曠野人稀少，平田水渺茫。半生遊歷地，未若此荒凉。
四安梵惠藏殿 施樞 
劫火不能焚，空中轉法輪。風霜鴟殿古，金碧貝函塵。物本由成數，人言不壞身。却憐無問者，遺蹟竟成陳。
上司諫曹先生 施樞 
聲名滿世重於山，果見延登左掖班。天子虛心求國是，先生著手濟時艱。要看出處諸公上，只在精神一轉間。前此極言雖引去，安危理亂正相關。
池萍 施樞 
一番雨過一番多，間挾晴風漲綠波。柳絮吹殘游蹟在，謝池點點是陽和。
分賦楊花 施樞 
纖腰睡起芳情足，誰道春風浪拘束。日暮天涯細草多，輕飛誤入闌干曲。
雨吟 施樞 
園林綠盡合清和，猶有餘寒在薄羅。幾縷情風春別柳，一庭苦雨夜鳴莎。人於生處窮通定，事到難時感悟多。水上浮漚頻起滅，看來物理總由他。
夜坐有感 施樞 
不爲名所累，應是得安居。客夢方知幻，身謀反似疏。風高秋塞遠，雨急夜窗虛。猶望收來效，頻翻舊讀書。
送黄溱遊金陵 施樞 
六朝多舊事，誰與問江山。我亦身重到，材疏語竟慳。燕歸秋巷靜，鷺去晚洲閑。健筆無輕賦，前賢轍可攀。
酬山月江與投贈 施樞 
帝里風光好，隨緣適宦情。却居城郭外，不雜市廛聲。水國霜天冷，梅庭夜月清。正慚無雅韻，敢說到詩名。
和陸明叟 施樞 
了無閑事上眉纖，一炷清薌靜晝簾。造化自從回暖律，芬華頓覺轉窮簷。輕風度柳春情薄，細雨催花土脈黏。所愧微官相束縛，何因共訪酒家帘。
夜窗聽雨 施樞 
一炷夜香清，挑燈聽雨聲。雖然添客夢，却可助詩情。澤沁蘭心重，泥酥笋角萌。山行頻有約，日日候晴明。
破榴 施樞 
蜂殻盈盈萬顆珠，潤於瑪瑙浸冰壺。吟心先自清如水，嚼了寒霜骨更臞。
登應天塔 施樞 
雲級湧青冥，金鰲載寶輪。地高心自逸，天近足無塵。圖畫千峰晚，樓臺萬井春。三生許元度，曾此證前身。
鰻井 施樞 
人言此井有靈源，潮落潮生透海門。陵谷未須窮變易，朱廧裏是濮王園。
大能仁寺 施樞 
規模應甲剎，殿閣擁金僊。歲歉炊烟絕，城低野色連。客僧皆散去，主者獨安眠。成毀難逃數，山門八百年。
留滯 施樞 
何期蹤蹟又遲留，行止於人自不由。夢境固知空似蟻，生涯却笑拙如鳩。碧涵一鏡晴天闊，翠湧千峰宿雨收。從此公餘須杖屨，未應草草度春休。
曉寒 施樞 
曲曲屏山憶夢中，峭寒成陣入簾櫳。宿香銷盡金猊冷，一樹梅花怯曉風。
晚思 施樞 
客思悠悠幸自安，亦因吟事可相寬。小窗過了廉纖雨，細與東風說晚寒。
用明叟韻併寓山行未成之意 施樞 
久客住蘭亭，心同晉水清。忘機盟宿鷺，伐木聽雛鶑。物亦知人意，春寧有世情。幽尋空作計，一夜雨連明。
苦雨 施樞 
何期一雨成三日，約客行山竟未能。春到分時陰不解，夜當深處氣猶凝。簷低捲箔看飄灑，礎潤添香散鬰蒸。想見故園梅落盡，和羹消息又堪憑。
雨中用雪坡韻 施樞 
無計酬春獨有詩，倚欄終日候晴暉。東風漸屬新桃李，簾幕深深燕子飛。
雪坡以雨阻山行有詩因亦次韻 施樞  西湖
爲欲看山助眼明，頻占鵲喜報新晴。春光已過三之一，塵世難逢四者并。詩酒深情殊未適，肴蔬薄具亦頻更。終來不似西湖好，晴雨皆堪傍柳行。
月丹 施樞 
靈種飛來鶴頂紅，誰云九轉有仙功。廣庭曾侍東風宴，留得霞杯照晚叢。
禹廟 施樞 
且要盡清歡，須知一出難。人因晴後喜，春到水邊寬。柳長官橋媚，梅飄客袖寒。荒祠存禹跡，得得又來看。
鏡湖一曲 施樞 
天與平湖老賀郎，春波依舊染晴光。可憐千載風流意，付與租符曉夕忙。
用雪坡春色韻 施樞 
纔出城門興便濃，晴光野色兩俱融。柳方染得三分綠，桃已熏成一半紅。山湧林巒荒寺隠，湖分港汊小舟通。相携各自論年事，幾度春風上鬢蓬。
用梅溪鏡湖韻 施樞 
畎畝鏡中分，滄波雜斷雲。向來官裏賜，今屬野人耘。懷古天難問，貪吟日易曛。羽衣遺傳本，起誦想餘芬。
天基瑞應宮 施樞 
金碧耀瓊廬，天開繞電區。烏流周室瑞，蛇斷漢家符。石井騰曦馭，瑶壇布斗樞。願將皇極福，敷錫遍康衢。
送東浦張應發歸永嘉 施樞 
客裏偶相逢，襟懷亦偶同。對梅吟夜月，折柳問春風。子勿言浮梗，余方笑轉蓬。歸程經雁蕩，得句附郵筒。
碧桃 施樞 
月浸虛庭夜未央，一枝靜對白雲鄉。三生自結玄都約，來伴疎梅到玉堂。
一春屢有陽明之約雨輒尼之將旋幕侍外舅來游解后二羽衣一能參上道一能知大丹竟日留話喜賦二解時清明日也  其一 施樞 
幾有行山約，山靈聖得知。仙家寧易到，塵世亦何爲。草潤非烟石，花流止水池。不晴還不雨，正是賣餳時。
一春屢有陽明之約雨輒尼之將旋幕侍外舅來游解后二羽衣一能參上道一能知大丹竟日留話喜賦二解時清明日也  其二 施樞 
裂石未嘗關，毋將俗眼觀。虛中元有受，造藴亦何難。羽客能談道，雲房識候丹。只應仙有分，風響步虛壇。
道間見桃李花 施樞 
東風到處競繁華，不問窮簷與大家。垂柳絲中深院宇，隔廧時有出來花。
龍瑞宮側訪仙姑不值 施樞 
輕紅片片落桃花，劉阮空迎紫鳳車。石洞有天元不閉，何須流水覓胡麻。
送妻叔歸括 施樞 
此身元是客，還作送行詩。笑語如今度，綢繆似舊時。買舡春載酒，剪燭夜枰棋。烟雨樓前景，圖來慰所思。
出西門寄呈外舅姑 施樞 
自從依監宅，不似□時親。義重難爲別，情同久更真。一簫思去鳳，雙璧倚靈椿。只等中除報，相迎輦路塵。
唐園 施樞 
幽居已似水中仙，更有亭臺在屋邊。擬作小圖難畫處，一年兩駐內家舡。
覺苑寺 施樞 
此是詞人宅，名因後世傳。驛中存廢井，橋下駐歸舡。一夢空塵蹟，千年尚福田。筆靈應賸馥，試爲酌清泉。
祇園寺許詢舊宅有戚公水 施樞 
應天曾建塔，又此結精廬。釋氏緣何熟，詩人念總疏。壁荒遺畫水，僧老學醫書。笑我重來者，經年不定居。
奉和龜翁送別 施樞 
爲說吟邊事，曾陪讌笑頻。自慚無韻者，敢對有名人。雨洗秦山曉，波明鏡水春。匆匆還別去，芳草正如茵。
蕭山望城中遺漏 施樞 
見說天文變，頻占太史臺。但云星犯月，不料火爲災。盡夜看烟滅，逢人問訊來。丹心勤戀闕，東鄉極裴回。
喚渡旋幕 施樞 
半載蓬萊地，相携只是詩。心懷丹鳳去，夢與白鷗隨。俯仰俱無愧，勤勞必有知。歸舟平似掌，天亦念孤危。
玉蕈 施樞 
幸從腐木出，敢被齒牙和。真有山林味，難教世俗知。香痕浮玉葉，生意滿瓊枝。饕腹何多幸，相酬獨有詩。
大滌洞 施樞 
玄蓋天中萬象垂，洞門無鑰許人窺。仙蹤直與華陽接，能繼玄同有阿誰。
天柱峰 施樞 
擎天一柱鎖崖嵬，六洞烟雲亦異哉。更有泉飛漱寒玉，不妨頻爲此山來。
雲根石 施樞 
溶溶聚散霎時間，豈有根株在世凡。料是從龍歸洞穴，故應化作此巉巖。
無骨箬 施樞 
功成歸去作飛仙，箬下遺丹不浪傳。千載豈皆無遇者，要須種植驗前緣。
雷崖屋 施樞 
不徒卓屋在巖阿，前後丹成亦已多。三十餘年勤累行，幾時跨鶴上空歌。
飛玉亭 施樞 
素練飛來衮雪毬，滿懷風露不勝秋。翠蛟已是天然景，今日還當避一頭。
句 施樞 
刺分玉蛹堆盤脆，嚼破冰蠶繞齒凉。
仙水廟 林雲 
天風吹我上瑶臺，滿眼煙霞掃不開。藥竈無丹人已去，洞霄有樹鶴還來。溪聲晴带三秋雨，山色青無半點埃。更愛夜深清夢斷，碧紗明月映蒼苔。
洪山 韓伯修 
壁立東南第一峯，問知名道葛仙翁。丹砂竈逼雲頭近，玉井泉流海眼通。六字籀文天篆刻，數間洞屋石帡幪。我來整屐層巔上，無數羣山立下風。
梅花坡 韓伯修 
休問桃源路，尋梅蹔往還。梅花有知己，何必定湖山。
江上別友人 薛師傳 
秋江涓涓帆亂飛，秋山皎皎含斜暉。君趁江流去已遠，立對青山不忍歸。知君不惜南來信，只恐衡陽雁足稀。
六橋閑步  其一 薛師傳 
出郭青岑近，臨流白鳥飛。笙歌春雨歇，草樹夕陽微。山色邀藜杖，湖風颭葛衣。虛亭林處士，不見鶴來歸。
六橋閑步  其二 薛師傳  西湖
向晚西湖路，煙霞淡水汀。垂楊拂波綠，芳草幔隄青。地僻漁樵聚，山深殿閣扃。平生卜投老，夢寐有南屏。
支提禪寺 黄履翁 
福地由來此最幽，翠微深鎖碧山頭。參差梵閣雲常護，隠現神燈夜不收。面壁幾人曾入定，摩崖有客記同遊。從今悟道支提處，知是名高十二樓。
挽胡季昭 林經德 
扶植綱常抗直聲，白頭不憚嶺南行。書云惟孝友兄弟，臣罪當誅王聖明。削籍投荒從寶慶，陟階錄後頼端平。朝家賜謚今方舉，凜凜孤忠死亦生。
馬冠山 楊諄 
陳家宅廢桑畦暗，馬道冠亡羽觀空。惟有山南古程氏，雕簷一簇翠煙中。
九日山送客次趙循州韻 趙崇皦 
蒼松藏野寺，山以隠君靈。俛仰千年事，孤高九日亭。抗塵頭漸白，弔古眼猶青。有客耽幽討，吟情起鶴汀。